CELEX: 62021CJ0127
Appell
Regolament (KE) Nru 139/2004
Operazzjonijiet ta’ konċentrazzjoni ta’ impriżi
Suq tat-trasport bl-ajru
Operazzjoni ddikjarata kompatibbli mas-suq komuni
Impenji meħudin mill-partijiet fil-konċentrazzjoni
Deċiżjoni li tagħti drittijiet ta’ anterjorità
Kunċett ta’ ‘użu xieraq’

Permezz tal-appell tagħha, American Airlines Inc. titlob l-annullament tas-sentenza tal-Qorti Ġenerali tal-Unjoni Ewropea tas‑16 ta’ Diċembru 2020, American Airlines vs Il‑Kummissjoni (T‑430/18, iktar ’il quddiem is-“sentenza appellata”, EU:T:2020:603), li permezz tagħha din ċaħdet ir-rikors tagħha intiż għall-annullament tad-Deċiżjoni tal-Kummissjoni C(2018) 2788 final tat‑30 ta’ April 2018 li tagħti drittijiet ta’ anterjorità lil Delta Air Lines (Każ M.6607 – US Airways/American Airlines) (iktar ’il quddiem id-“Deċiżjoni kontenzjuża”).

Il
‑
kuntest ġuridiku
L-Artikolu 10 tar-Regolament tal-Kunsill (KEE) Nru 95/93 tat‑18 ta’ Jannar 1993 dwar ir-regoli komuni għall-allokazzjoni ta’ slots f’ajruporti tal-Komunità (ĠU Edizzjoni Speċjali bil-Malti, Kapitolu 7, Vol. 2, p. 3), kif emendat bir-Regolament (KE) Nru 793/2004 tal-Parlament Ewropew u tal-Kunsill tal‑21 ta’ April 2004 (ĠU Edizzjoni Speċjali bil-Malti, Kapitolu 7, Vol. 8, p. 171) (iktar ’il quddiem ir-“Regolament dwar is-slots”), intitolat “Pool tal-perjodi ta’ użu fl-iskeda”, jipprevedi, fil-paragrafi 2 u 3 tiegħu:
“2.      Serje ta’ perjodi ta’ użu fl-iskeda li tkun ġiet allokata lil ġarrier ta’ l-ajru għall-operat ta’ servizz ta’ l-ajru skedat jew programmat mhux skedat ma għandhiex tagħti d-dritt lil dak il-ġarrier ta’ l-ajru għall-istess serje ta’ perjodi ta’ użu fl-iskeda fil-perjodu ekwivalenti li jkun imiss ta’ skedar jew il-ġarrier ta’ l-ajru ma tkunx jista’ jagħti prova għas-sodisfazzjon tal-kordinatur li jkunu ġew imħaddma, kif approvati mill-kordinatur, minn dak il-ġarrier ta’ l-ajru għal ta’l-anqas 80 % tal-ħin matul il-perjodu ta’ skedar li għalih ikunu ġew allokati.
3.      Perjodi ta’ użu fl-iskeda allokati qabel il‑31 ta’ Jannar għall-istaġun tas-sajf li jkun imiss, jew qabel il‑31 ta’ Awissu għall-istaġun tax-xitwa li jkun imiss, iżda li jingħataw lura lill-kordinatur għall-allokazzjoni mill-ġdid qabel dawk id-dati ma għandux jingħata kont tagħhom għall-finijiet tal-kalkolu ta’ l-użu.”
Il-premessa 30 tar-Regolament tal-Kunsill (KE) Nru 139/2004 tal‑20 ta’ Jannar 2004 dwar il-kontroll ta’ konċentrazzjonijiet bejn impriżi (ĠU Edizzjoni Speċjali bil-Malti, Kapitolu 8, Vol. 3, p. 40, iktar ’il quddiem ir-“Regolament dwar il-konċentrazzjonijiet”), huwa fformulat kif ġej:
“Meta l-impriżi konċernati jagħmlu xi bidliet f’konċentrazzjoni notifikata, b’mod partikolari billi jintrabtu li jagħmlu l-konċentrazzjoni kompatibbli mas-suq komuni, l-Kummissjoni għandha tkun tista’ tiddikjara li l-konċentrazzjoni, kif mibdula, hija kompatibbli mas-suq komuni. Dawn ir-rabtiet għandhom ikunu proporzjonati mal-problema ta’ kompetizzjoni u għandhom ikunu tali li jeliminaw din il-problema għal kollox. Meta l-problema ta’ kompetizzjoni tkun tista’ tiġi identifikata u tkun tista’ tissolva faċilment, huwa wkoll xieraq li jkunu aċċettati rabtiet qabel ma jinbdew proċeduri. Għandu jkun stabbilit b’mod espress li l-Kummissjoni tista’ torbot kundizzjonijiet u obbligi mad-deċiżjoni tagħha u dan sabiex tassigura li l-impriżi konċernati jirrispettaw, b’mod opportun u effettiv, ir-rabtiet tagħhom li jagħmlu l-konċentrazzjoni kompatibbli mas-suq komuni. Matul il-proċedura kollha għandhom ikunu assigurati t-trasparenza u l-konsultazzjoni effettiva ma’ l-Istati Membri u ma’ partijiet terzi interessati.”
Skont l-Artikolu 20(1a) tar-Regolament tal-Kummissjoni (KEE) Nru 802/2004 tal‑21 ta’ April 2004 li jimplementa r-Regolament Nru 139/2004 (ĠU Edizzjoni Speċjali bil-Malti, Kapitolu 8, Vol. 3, p. 88), kif emendat bir-Regolament tal-Kummissjoni (UE) Nru 1269/2013 tal‑5 ta’ Diċembru 2013, (ĠU 2013, L 336, p. 1) (iktar ’il quddiem ir-“Regolament ta’ Implimentazzjoni”):
“Minbarra r-rekwiżiti stabbiliti fil-paragrafu 1, l-impriżi kkonċernati, filwaqt li joffru l-impenji skont l-Artikolu 6(2) jew l-Artikolu 8(2) tar-[Regolament dwar il-konċentrazzjonijiet], jippreżentaw kopja oriġinali waħda tal-informazzjoni u tad-dokumenti previsti fil-Formola RM relatata mar-rimedji (Formola RM) kif stabbilit fl-Anness IV ta’ dan ir-Regolament kif ukoll għadd ta’ kopji speċifikat mill-Kummissjoni minn żmien għall-żmien f’
Il-Ġurnal Uffiċjali tal-Unjoni Ewropea
. L-informazzjoni ppreżentata tkun korretta u kompluta.”
Il-punti 5, 7 u 9 tal-Avviż tal-Kummissjoni dwar ir-rimedji aċċettabbli taħt ir-Regolament Nru 139/2004 u r-Regolament Nru 802/2004 (ĠU 2008, C 267, p. 1, iktar ’il quddiem l-“Avviż tal-Kummissjoni dwar ir-rimedji aċċettabbli”), huma fformulati kif ġej:
“5.      Fejn konċentrazzjoni tqajjem tħassib dwar il-kompetizzjoni peress li tista’ timpedixxi b’mod sinifikanti l-kompetizzjoni effettiva, b’mod partikolari minħabba l-ħolqien jew it-tisħiħ ta’ pożizzjoni dominanti, il-partijiet jistgħu jippruvaw jimmodifikaw il-konċentrazzjoni sabiex isolvu t-tħassib dwar il-kompetizzjoni u b’hekk jiksbu l-approvazzjoni tal-amalgamazzjoni tagħhom. Modifiki bħal dawn jistgħu jiġu implimentati b’mod sħiħ qabel id-deċiżjoni tal-approvazzjoni. Madankollu, huwa aktar komuni li l-partijiet jissottomettu impenji bil-għan li jagħmlu l-konċentrazzjoni kompatibbli mas-suq komuni u li dawk l-impenji jiġu implimentati wara l-approvazzjoni.
[…]
7.      Il-Kummissjoni trid tivvaluta jekk ir-rimedji proposti, ladarba jiġu implimentati, jeliminawx it-tħassib dwar il-kompetizzjoni identifikat. Il-partijiet biss għandhom l-informazzjoni kollha rilevanti meħtieġa għal valutazzjoni bħal din, b’mod partikolari dwar il-fattibbiltà tal-impenji proposti u l-vijabbiltà u l-kompetittività tal-assi li ġie propost li jinbiegħu. Għalhekk hija r-responsabbiltà tal-partijiet li jipprovdu dik l-informazzjoni kollha disponibbli li tkun meħtieġa għall-valutazzjoni tal-Kummissjoni tal-proposta għar-rimedji. Għal dan il-għan, ir-Regolament li Jimplimenta jobbliga lill-partijiet li qed jippreżentaw in-notifika biex, flimkien mal-impenji, jipprovdu informazzjoni dettaljata dwar il-kontenut tal-impenji offruti, il-kondizzjonijiet għall-implimentazzjoni tagħhom u juru l-idoneità tagħhom biex ineħħu kwalunkwe impediment sinifikanti għal kompetizzjoni effettiva, kif ġie stabbilit fl-anness għar-Regolament li Jimplimenta (il-“Formola RM”). Għall-impenji li jikkonsistu fil-bejgħ tal-assi ta’ negozju, il-partijiet għandhom jiddeskrivu fid-dettall b’mod partikolari kif in-negozju li għandhom jinbiegħu l-assi tiegħu qed jitħaddem bħalissa. Din l-informazzjoni se tippermetti li l-Kummissjoni tivvaluta l-vijabbiltà, il-kompetittività u l-kummerċjabbiltà tan-negozju billi tqabbel t-tħaddim kurrenti tiegħu mal-ambitu propost tiegħu skont l-impenji. Il-Kummissjoni tista’ tadatta r-rekwiżiti preċiżi għall-informazzjoni meħtieġa fil-każ individwali in kwistjoni u se tkun disponibbli biex tiddiskuti l-ambitu tal-informazzjoni meħtieġa mal-partijiet qabel ma jissottomettu l-Formola RM.
[…]
9.      Taħt ir-Regolament dwar l-Għaqdiet [Amalgamazzjonijiet], il-Kummissjoni għandha biss is-setgħa li taċċetta impenji li jitqies li huma kapaċi li jagħmlu l-konċentrazzjoni kompatibbli mas-suq komuni sabiex jipprevjenu impediment sinifikanti għal kompetizzjoni effettiva. L-impenji jridu jeliminaw għal kollox it-tħassib dwar il-kompetizzjoni […] u jridu jkunu komprensivi u effettivi mill-perspettivi kollha […]. Barra minn dan, l-impenji għandhom ikunu jistgħu jiġu implimentati b’mod effettiv f’perjodu qasir ta’ żmien għaliex il-kondizzjonijiet tal-kompetizzjoni fis-suq mhux se jinżammu sakemm jitwettqu l-impenji.”

Il
‑
fatti li wasslu għall
‑
kawża u d
‑
Deċiżjoni kontenzjuża
Il-fatti li wasslu għall-kawża ġew esposti fil-punti 1 sa 69 tas-sentenza appellata u jistgħu, għall-finijiet ta’ dawn il-proċeduri, jinġabru fil-qosor kif ġej.

Id
‑
deċiżjoni ta’ awtorizzazzjoni

Il
‑
proċedura amministrattiva li wasslet għad
‑
deċiżjoni ta’ awtorizzazzjoni
Fit‑18 ta’ Ġunju 2013, US Airways Group, Inc. u AMR Corporation (iktar ’il quddiem, meħuda flimkien, il-“partijiet fl-amalgamazzjoni”), fejn it-tieni waħda kienet il-kumpannija omm ta’ American Airlines, innotifikaw lill-Kummissjoni Ewropea l-intenzjoni tagħhom li jingħaqdu.
Il-Kummissjoni qieset li din l-operazzjoni kienet tqajjem dubji serji dwar il-kompatibbiltà tagħha mas-suq intern f’dak li jirrigwarda r-rotta bejn l-ajruporti ta’ London Heathrow (ir-Renju Unit) (iktar ’il quddiem “LHR”) u Philadelphia International Airport (l-Istati Uniti) (iktar ’il quddiem “PHL”) (iktar ’il quddiem il-“par ta’ ajruporti”).
Sabiex jindirizzaw id-dubji serji espressi mill-Kummissjoni dwar din l-operazzjoni, il-partijiet fl-amalgamazzjoni pproponew numru ta’ impenji fl‑10 u fl‑14 ta’ Lulju 2013. Dawn iż-żewġ proposti ġew miċħuda mill-Kummissjoni, fit‑12 u fil‑15 ta’ Lulju 2013, li rrikjediet li drittijiet ta’ anterjorità (grandfathering rights) “tat-tip bħal dawk” proposti fil-Każ COMP/M.6447 – IAG/bmi (iktar ’il quddiem il-“każ IAG/bmi”) jiġu inklużi f’dawn l-impenji sabiex jiġi eskluż kull dubju serju li tqum mill-operazzjoni ta’ konċentrazzjoni. Fis‑16 ta’ Lulju 2013, il-partijiet fl-amalgamazzjoni ppreżentaw it-tielet proposta ta’ impenji inklużi, b’mod partikolari, drittijiet ta’ anterjorità.
Wara diversi skambji dwar, b’mod partikolari, id-drittijiet ta’ anterjorità, fil‑25 ta’ Lulju 2013, il-partijiet fl-amalgamazzjoni ppreżentaw lill-Kummissjoni l-proposta tagħhom ta’ impenji finali dwar is-slots (iktar ’il quddiem l-“impenji finali”). Il-klawżoli 1.9 sa 1.11 tal-impenji finali kienu fformulati f’termini identiċi għal dawk tal-klawżoli 1.9 sa 1.11 tal-proposta ta’ impenji tas‑16 ta’ Lulju 2013.
Fit‑30 ta’ Lulju 2013, il-partijiet fl-amalgamazzjoni bagħtu l-formola RM dwar l-impenji finali lill-Kummissjoni. F’tali formola, li l-kontenut tagħha huwa ppreċiżat fl-Anness IV tar-Regolament ta’ Implimentazzjoni, l-impriżi għandhom jindikaw l-informazzjoni u d-dokumenti li huma jipprovdu meta jipproponu impenji konformement mal-Artikolu 6(2) tar-Regolament dwar il-konċentrazzjonijiet.
F’dan ir-rigward, fil-punt 1.1(i) tat-Taqsima 1 tal-formola RM dwar l-impenji finali, il-partijiet fl-amalgamazzjoni indikaw dan li ġej:
“L-impenn dwar is-slots huwa essenzjalment ibbażat fuq il-prattika tal-Kummissjoni fl-iktar każijiet reċenti dwar amalgamazzjonijiet ta’ kumpanniji tal-ajru bħall-[każ] IAG/bmi. B’mod partikolari, sabiex il-miżura korrettiva tkun iktar attraenti, l-impenji proposti jinkludu dispożizzjonijiet dwar drittijiet ta’ anterjorità fuq is-slots irrinunzjati mill-[partijiet fl-amalgamazzjoni] ladarba l-kompetitur il-ġdid ikun opera servizz mingħajr waqfa bejn il-par ta’ ajruporti għal sitt staġuni konsekuttivi.”
Fit-Taqsima 3 tal-imsemmija formola, intitolata “Devjazzjoni mit-Testi Mudell”, il-partijiet fl-amalgamazzjoni kienu mistennija jindikaw kull differenza bejn l-impenji proposti u t-testi standard ta’ impenji ppubblikati mid-dipartimenti tal-Kummissjoni, kif irreveduti perjodikament, u jispjegaw ir-raġunijiet għal dawn id-differenzi. Il-partijiet fl-amalgamazzjoni indikaw dan li ġej:
“L-impenji proposti mill-[partijiet fl-amalgamazzjoni] jiddevjaw mit-testi standard ta’ impenji ppubblikati mid-dipartimenti tal-Kummissjoni sa fejn huwa neċessarju sabiex jiġu ssodisfatti r-rekwiżiti speċifiċi ta’ miżura korrettiva strutturali fil-kuntest partikolari tat-trasport bl-ajru.
Kif indikat fid-diskussjonijiet preċedenti, l-impenji proposti huma bbażati fuq l-impenji aċċettati mill-Kummissjoni f’każijiet oħra ta’ konċentrazzjoni bejn kumpanniji tal-ajru. B’mod partikolari, dawn l-impenji huma, fil-parti l-kbira tagħhom, ibbażati fuq l-impenji proposti fil-[każ] IAG/bmi.
Sabiex tiġi ffaċilitata l-evalwazzjoni tal-impenji proposti, il-[partijiet fl-amalgamazzjoni] jidentifikaw iktar ’il quddiem il-punti li fuqhom l-impenji proposti huma differenti mill-impenji aċċettati fil-[każ] IAG/bmi. Dawn il-punti ma jinkludux il-varjanti lingwistiċi minuri jew il-kjarifiki meħtieġa miċ-ċirkustanzi partikolari ta’ dan il-każ, b’mod partikolari fit-taqsima dwar id-definizzjonijiet.”
F’dak li jirrigwarda d-dispożizzjonijiet dwar id-drittijiet ta’ anterjorità, fil-formola RM dwar l-impenji finali ma ġiet identifikata ebda differenza meta mqabbla mal-impenji aċċettati fil-każ IAG/bmi.

Id
‑
deċiżjoni ta’ awtorizzazzjoni
Permezz tad-Deċiżjoni C(2013) 5232 final tal‑5 ta’ Awwissu 2013 (Każ COMP/M.6607 – US Airways/American Airlines (ĠU 2013, C 279, p. 6, iktar ’il quddiem id-“deċiżjoni ta’ awtorizzazzjoni”), adottata skont l-Artikolu 6(1)(b) tar-Regolament dwar il-konċentrazzjonijiet, moqri flimkien mal-Artikolu 6(2) ta’ dan ir-regolament, il-Kummissjoni ddikjarat l-operazzjoni ta’ amalgamazzjoni kompatibbli mas-suq intern, bil-kundizzjoni li jiġu osservati ċerti kundizzjonijiet u obbligi.
Fil-paragrafu 160 tad-deċiżjoni ta’ awtorizzazzjoni, il-kontenut tal-impenji finali relatat mad-drittijiet ta’ anterjorità kien miġbur fil-qosor kif ġej:
“Bħala regola ġenerali, is-slots miksuba mill-kompetitur potenzjali bis-saħħa tal-impenji finali għandhom jintużaw sabiex jiġi pprovdut servizz regolari ta’ trasport bl-ajru ta’ passiġġieri mingħajr waqfa bejn il-par ta’ ajruporti [LHR‑PHL] u jistgħu jintużaw għal par ieħor ta’ bliet fil-każ biss li l-kompetitur potenzjali jkun opera dan is-servizz matul il-perijodu ta’ użu (sitt staġuni [fis-sens tal-Assoċjazzjoni Internazzjonali tat-Trasport bl-Ajru] IATA konsekuttivi). Ladarba jkun għadda l-perijodu ta’ użu, il-kompetitur potenzjali jkollu d-dritt li juża s-slots fuq kwalunkwe par ta’ bliet (‘drittijiet ta’ anterjorità’). Madankollu, l-għoti ta’ drittijiet ta’ anterjorità huwa suġġett għall-approvazzjoni tal-Kummissjoni, fuq parir mill-mandatarju indipendenti.” [traduzzjoni mhux uffiċjali]
Fil-punti 176, 178 sa 181, 186 u 197 sa 199 tad-deċiżjoni ta’ awtorizzazzjoni, bħala parti mill-analiżi tagħha tal-impenji, il-Kummissjoni għamlet il-konstatazzjonijiet li ġejjin:
“(176)      Skont il-ġurisprudenza tal-qrati tal-Unjoni Ewropea, l-impenji għandhom ikunu jistgħu jeliminaw il-problemi ta’ kompetizzjoni kkonstatati u għandhom ikunu jistgħu jiżguraw strutturi ta’ suq kompetittivi. B’mod partikolari, kuntrarjament għal dawk meħuda matul il-proċedura tal-fażi II, l-impenji proposti matul il-fażi I ma humiex intiżi li jimpedixxu ostakolu sinjifikattiv għal kompetizzjoni effettiva, iżda pjuttost li jneħħu b’mod ċar id-dubji serji kollha f’dan ir-rigward. Il-Kummissjoni għandha setgħa diskrezzjonali wiesgħa sabiex tevalwa jekk dawn il-miżuri korrettivi jikkostitwixxux risposta diretta u suffiċjenti li tista’ tneħħi dawn id-dubji.
[…]
(178)      Skont l-evalwazzjoni tal-Kummissjoni, l-impenji finali jneħħu d-dubji serji kollha identifikati matul il-proċedura. Għaldaqstant, il-Kummissjoni tikkonkludi li l-impenji finali […] huma suffiċjenti sabiex jeliminaw id-dubji serji dwar il-kompatibbiltà tal-operazzjoni mas-suq intern.
(179)      Fil-każijiet li jikkonċernaw il-kumpanniji tal-ajru, l-impenji dwar il-liberazzjoni ta’ slots huma aċċettabbli għall-Kummissjoni meta jkun ċar biżżejjed li d-dħul effettiv ta’ kompetituri ġodda ser iseħħ, li għandu jelimina kull ostakolu sinjifikattiv għal kompetizzjoni effettiva […].
(180)      L-impenn dwar is-slots huwa bbażat fuq il-fatt li d-disponibbiltà ta’ slots f’[LHR] hija l-barriera prinċipali għad-dħul fir-rotta [LHR‑PHL] li fir-rigward tagħha ġew identifikati dubji serji. Dan l-impenn huwa għalhekk maħsub sabiex ineħħi (jew tal-inqas inaqqas b’mod sinjifikattiv) din il-barriera u sabiex jippermetti dħul suffiċjenti, fi żmien utli u probabbli, fir-rotta [LHR‑PHL].
(181)      Huwa importanti wkoll li jiġi nnotat li s-slots f’[LHR] għandhom valur kbir ħafna fihom infushom, li jagħmel l-impenn dwar is-slots attraenti ħafna għall-kandidati għad-dħul fis-suq. Fil-pakkett tal-impenji, l-attraenza intrinsika tas-slots hija msaħħa mill-perspettiva li jinkisbu drittijiet ta’ anterjorità wara sitt staġuni IATA.
[…]
(186)      Fid-dawl ta’ dak li ntqal iktar ’il fuq u tal-provi l-oħra disponibbli, b’mod partikolari fid-dawl tal-interess u tal-indikazzjonijiet dwar dħul probabbli u fi żmien utli li ngħataw waqt il-konsultazzjoni mal-atturi tas-suq, il-Kummissjoni tikkonkludi li l-impenn dwar is-slots huwa element prinċipali tad-dħul probabbli u fi żmien utli fuq ir-rotta [LHR‑PHL]. Il-portata tad-dħul fuq din ir-rotta hija biżżejjed sabiex jitneħħew id-dubji serji li ġew identifikati f’dan is-suq (fis-setturi possibbli kollha ta’ passiġġieri).
[…]
(197)      Skont l-ewwel sentenza tat-tieni subparagrafu tal-Artikolu 6(2) tar-Regolament dwar il-konċentrazzjonijiet, il-Kummissjoni tista’ torbot id-deċiżjoni tagħha ma’ kundizzjonijiet u ma’ obbligi intiżi li jiġi żgurat li l-impriżi kkonċernati josservaw l-impenji li huma ħadu fil-konfront tal-Kummissjoni sabiex il-konċentrazzjoni ssir kompatibbli mas-suq intern.
(198)      […] Meta kundizzjoni ma tkunx issodisfatta, id-deċiżjoni tal-Kummissjoni ma tibqax valida. Meta l-impriżi kkonċernati jonqsu milli jwettqu obbligu, il-Kummissjoni tista’ tirrevoka d-deċiżjoni ta’ awtorizzazzjoni skont l-Artikolu 8(6) tar-Regolament dwar il-konċentrazzjonijiet […]
199      […] [I]d-deċiżjoni [ta’ awtorizzazzjoni] hija suġġetta għall-osservanza sħiħa tar-rekwiżiti stabbiliti fit-Taqsimiet 1,  2,  3 u 4 tal-impenji finali (kundizzjonijiet), filwaqt li t-taqsimiet l-oħra tal-impenji finali jikkostitwixxu obbligi għall-partijiet.” [traduzzjoni mhux uffiċjali]
Fil-paragrafu 200 tad-deċiżjoni ta’ awtorizzazzjoni, ġie ppreċiżat li l-impenji finali kienu annessi ma’ din id-deċiżjoni u kienu jagħmlu parti integrali minnha. Fl-aħħar nett, fil-paragrafu 201 tad-deċiżjoni ta’ awtorizzazzjoni, il-Kummissjoni kkonkludiet li hija kienet iddeċidiet li tiddikjara l-operazzjoni nnotifikata, kif emendata bl-impenji finali, kompatibbli mas-suq intern, “suġġett għall-osservanza sħiħa tal-kundizzjonijiet u tal-obbligi previsti fl-impenji finali annessi ma’ din id-deċiżjoni”. [traduzzjoni mhux uffiċjali]

L
‑
impenji finali
Fl-ewwel subparagrafu tal-preambolu tal-impenji finali, il-partijiet fl-amalgamazzjoni jfakkru li huma daħlu għall-impenji finali sabiex il-Kummissjoni tkun tista’ tiddikjara l-amalgamazzjoni kompatibbli mas-suq intern.
Fit-tielet subparagrafu ta’ dan il-preambolu, huwa ppreċiżat kif ġej:
“Dan it-test għandu jiġi interpretat fid-dawl tad-deċiżjoni [ta’ awtorizzazzjoni], sa fejn l-impenji jikkostitwixxu kundizzjonijiet u obbligi marbuta ma’ din tal-aħħar, fil-kuntest ġenerali tad-dritt tal-Unjoni Ewropea, b’mod partikolari fid-dawl tar-Regolament dwar il-konċentrazzjonijiet, u b’riferiment għall-Avviż tal-Kummissjoni dwar ir-rimedji aċċettabbli.”
Fit-Taqsima intitolata “Definizzjonijiet” tal-impenji finali, ċertu numru ta’ termini huma ddefiniti kif ġej:
–        it-termini “drittijiet ta’ anterjorità” huma ddefiniti b’riferiment għall-klawżola 1.10;
–        it-termini “użu abbużiv” huma ddefiniti b’riferiment għall-klawżola 1.13;
–        it-termini “perjodu ta’ użu” huma ddefiniti b’riferiment għall-klawżola 1.9, bid-dettall li dan il-perijodu għandu jkun ta’ sitt staġuni konsekuttivi IATA.
Il-klawżoli 1.9 sa 1.11 tal-impenji finali jistipulaw dan li ġej:
“1.9      Bħala regola ġenerali, is-slots miksuba mill-kompetitur potenzjali fi tmiem il-proċedura għal-liberalizzazzjoni ta’ slots għandhom jintużaw biss sabiex jiġi pprovdut servizz bl-ajru kompetittiv bejn il-par ta’ ajruporti. Is-slots ma jistgħux jintużaw fuq par ieħor ta’ bliet sakemm il-kompetitur potenzjali ma jkunx opera servizz mingħajr waqfa bejn il-par ta’ ajruporti b’mod konformi mal-offerta ppreżentata skont il-klawżola 1.24 matul numru ta’ staġuni IATA kompluti konsekuttivi (‘perijodu ta’ użu’).
1.10      Il-kompetitur potenzjali huwa meqjus li għandu drittijiet ta’ anterjorità fuq is-slots miksuba meta jkun sar użu xieraq tas-slots għall-par ta’ ajruporti matul il-perijodu ta’ użu. F’dan ir-rigward, mal-iskadenza tal-perijodu ta’ użu, il-kompetitur potenzjali għandu d-dritt li juża s-slots miksuba abbażi ta’ dawn l-impenji għal kwalunkwe par ta’ bliet (‘drittijiet ta’ anterjorità’).
L-anterjorità hija suġġetta għall-approvazzjoni tal-Kummissjoni, fuq parir mill-mandatarju indipendenti, fi tmiem il-perijodu ta’ użu […]” [traduzzjoni mhux uffiċjali]
Il-klawżola 1.13 tal-impenji finali tipprevedi dan li ġej:
“Matul il-perijodu ta’ użu, għandu jitqies li jkun seħħ użu abbużiv meta kompetitur potenzjali li jkun kiseb slots irrilaxxati mill-partijiet [fl-amalgamazzjoni] jiddeċiedi:
[…]
(b)      li jopera numru iżgħar ta’ frekwenzi minn dak li fir-rigward tiegħu impenja ruħu fl-offerta skont il-klawżola 1.24 jew li jwaqqaf l-operat fuq il-par ta’ ajruporti, sakemm din id-deċiżjoni ma tkunx kompatibbli mal-prinċipju ta’ ‘slots użati jew slots mitlufa’ tal-Artikolu 10(2) tar-[Regolament dwar is-slots] (jew kwalunkwe sospensjoni tiegħu);
[…]” [traduzzjoni mhux uffiċjali]
Il-klawżola 1.24 tal-impenji finali tikkonċerna n-numru ta’ frekwenzi li l-kompetitur iddeċieda li jopera, filwaqt li l-klawżoli 1.26 u 1.27 ta’ dawn jirrigwardaw il-kriterji ta’ evalwazzjoni tal-offerta tal-kompetitur.

Id
‑
deċiżjoni tal
‑
Kummissjoni dwar l
‑
allokazzjoni ta’ slots lil Delta Airlines
Fid‑9 ta’ Ottubru 2014, Delta Air Lines Inc. (iktar ’il quddiem “Delta”) ippreżentat offerta formali għall-allokazzjoni ta’ slots konformement mal-klawżola 1.24 tal-impenji finali. Skont il-fajl tal-applikazzjoni tagħha, hija kellha l-intenzjoni topera frekwenza ta’ kuljum fuq ir-rotta bejn l-ajruporti LHR u PHL (iktar ’il quddiem ir-“rotta LHR‑PHL”) matul sitt staġuni IATA konsekuttivi mis-sajf tal‑2015.
Delta kienet l-unika kumpannija tal-ajru li ppreżentat offerta għall-allokazzjoni ta’ slots taħt l-impenji finali.
Permezz ta’ deċiżjoni tas‑6 ta’ Novembru 2014, il-Kummissjoni, wara li evalwat il-vijabbiltà ta’ Delta u l-offerta formali tagħha skont il-klawżoli 1.21 u 1.26 tal-impenji finali, iddikjarat, l-ewwel, li hija kienet indipendenti mill-partijiet fl-amalgamazzjoni u ma kellhiex rabta magħhom u li hija kienet eżawrixxiet il-portafoll tas-slots tagħha f’LHR fis-sens tal-klawżola 1.21 tal-impenji finali u, it-tieni, li hija kienet kompetitur potenzjali vijabbli tal-partijiet fl-amalgamazzjoni fuq il-par tal-ajruporti li fir-rigward tiegħu hija kienet talbet slots taħt l-impenji msemmija, li kellha l-kapaċità, ir-riżorsi u l-volontà li topera s-servizzi fuq ir-rotta LHR‑PHL fuq perijodu twil u li kienet tirrappreżenta kompetitur b’saħħtu vijabbli.
Fis‑17 ta’ Diċembru 2014, American Airlines u Delta ppreżentaw lill-Kummissjoni l-ftehim dwar il-liberazzjoni ta’ slots li ż-żewġ kumpanniji kellhom jikkonkludu sabiex jagħtu lil Delta s-slots li hija talbet fuq ir-rotta LHR‑PHL skont l-impenji finali.
Permezz ta’ deċiżjoni tad‑19 ta’ Diċembru 2014, il-Kummissjoni, konformement mar-rapport tal-mandatarju indipendenti tas‑17 ta’ Diċembru 2014, awtorizzat il-ftehim dwar il-liberazzjoni ta’ slots. Din id-deċiżjoni kienet tipprevedi li Delta kienet meħtieġa tuża slots użati preċedentement minn US Airways Group sabiex tipprovdi servizz ta’ titjiriet mingħajr waqfien fuq ir-rotta LHR‑PHL. Barra minn hekk, l-imsemmija deċiżjoni kienet tiddikjara li Delta ser titqies li għandha drittijiet ta’ anterjorità meta tkun wettqet użu xieraq ta’ dawn is-slots matul il-perijodu ta’ użu, permezz tal-ftehim tal-Kummissjoni, u li, meta l-Kummissjoni tkun awtorizzat id-drittijiet ta’ anterjorità, Delta kienet ser iżżomm is-slots mogħtija u jkollha d-dritt tużahom fuq kwalunkwe par ta’ bliet.
Delta bdiet topera r-rotta LHR‑PHL fil-bidu tal-istaġun tal-ippjanar tal-ħinijiet IATA tas-sajf 2015.
Fit‑28 ta’ Settembru 2015, American Airlines bagħtet ittra lill-mandatarju indipendenti sabiex tindikalu li, peress li Delta ma użatx is-slots ta’ korrezzjoni b’mod konformi mal-offerta tagħha, hija ma kinitx għamlet “użu xieraq” ta’ dawn is-slots matul l-istaġuni tas-sajf 2015 u tax-xitwa 2015/2016 u li, minħabba f’hekk, dawn l-istaġuni ma kellhomx jittieħdu inkunsiderazzjoni għall-kisba ta’ drittijiet ta’ anterjorità.
Sussegwentement, saru diversi skambji, b’mod partikolari bejn American Airlines u l-Kummissjoni, li fihom American Airlines indikat li Delta kienet qiegħda tkompli tonqos milli tosserva t-termini tal-offerta tagħha u għalhekk ma setgħetx tippretendi li tikseb drittijiet ta’ anterjorità.

Id
‑
Deċiżjoni kontenzjuża
Fit‑30 ta’ April 2018, il-Kummissjoni adottat id-Deċiżjoni kontenzjuża li permezz tagħha hija kkonstatat li Delta kienet għamlet użu xieraq tas-slots matul il-perijodu ta’ użu u awtorizzat l-għoti ta’ drittijiet ta’ anterjorità lil din tal-aħħar skont il-klawżola 1.10 tal-impenji finali.
Fuq il-bażi ta’ interpretazzjoni tat-termini, il-kuntest u l-għan tal-impenji finali, il-Kummissjoni kkonkludiet, fid-Deċiżjoni kontenzjuża, li t-termini “użu xieraq” ma jistgħux jinftiehmu li jfissru “użu konformi mal-offerta”, iżda li kellhom jiġu interpretati bħala li jfissru “assenza ta’ użu abbużiv” tas-slots fis-sens tal-klawżola 1.13 tal-impenji finali.
B’mod partikolari, wara li kkonstatat, l-ewwel nett, li t-termini “użu xieraq” ma kinux iddefiniti fl-impenji finali, il-Kummissjoni ppreċiżat, fid-Deċiżjoni kontenzjuża, li dawn it-termini kellhom jiġu interpretati “fid-dawl tal-għan u tal-kuntest tal-impenji [finali]”.
Fir-rigward tal-għan tal-impenji finali, il-Kummissjoni kkunsidrat li dawn kienu intiżi li jneħħu d-dubji serji dwar il-kompatibbiltà tal-amalgamazzjoni mas-suq intern u li l-klawżola 1.9 ta’ dawn l-impenji kellha l-għan li tistabbilixxi mill-ġdid il-kompetizzjoni fuq ir-rotta LHR‑PHL billi tistabbilixxi servizz bl-ajru kompetittiv.
Fir-rigward tal-kuntest tal-impenji finali, il-Kummissjoni fakkret li d-drittijiet ta’ anterjorità kienu intiżi li jinkoraġġixxu lil kompetitur potenzjali sabiex jopera r-rotta LHR‑PHL. Issa, sabiex ikun inċentivat jikkompeti, il-kompetitur potenzjali kellu jibbenefika minn kriterji ċari u verifikabbli, li jeskludu kull kunsiderazzjoni arbitrarja.
Peress li, fil-lingwaġġ ordinarju, użu “abbużiv” jista’ jiġi assimilat ma’ użu “mhux xieraq” u li, fl-impenji finali, it-termini “użu abbużiv” kienu ddefiniti filwaqt li t-termini “użu xieraq” ma kinux iddefiniti, il-Kummissjoni kkonkludiet li, sabiex il-kompetitur potenzjali ġdid jingħata indikazzjonijiet ċari u verifikabbli, it-termini “użu xieraq” kellhom jiġu interpretati bħala l-“assenza ta’ użu abbużiv” fis-sens tal-klawżola 1.13 tal-impenji finali.
Sussegwentement, il-Kummissjoni rrifjutat, fid-Deċiżjoni kontenzjuża, it-teżi li t-termini “użu xieraq” għandhom jiġu interpretati bħala li jirreferu għal “użu konformi mal-offerta”.
F’dan ir-rigward, skont id-Deċiżjoni kontenzjuża, l-ewwel, l-assimilazzjoni ta’ “użu xieraq” ma’ “użu konformi mal-offerta” timplika rekwiżit li huwa kważi impossibbli li jiġi ssodisfatt.
It-tieni, il-Kummissjoni kkunsidrat li l-argument li “kanċellazzjonijiet għal raġunijiet operattivi straordinarji” biss huma kompatibbli ma’ “użu konformi mal-offerta” ma jistax jintlaqa’. Minn naħa, tali kriterju huwa vag wisq sabiex jiżgura ċ-ċertezza legali għall-kompetitur potenzjali ġdid. Min-naħa l-oħra, tali kriterju ma jsibx sostenn fit-test tal-impenji finali.
It-tielet, l-interpretazzjoni tal-kliem “użu xieraq” fis-sens li jfisser “użu konformi mal-offerta” tagħmel l-impenji finali ħafna inqas attraenti għal kompetitur ġdid.
Ir-raba’, peress li livell ta’ użu tas-slots b’rata ta’ 80 % huwa r-regola
de facto
fis-settur tal-avjazzjoni, l-Artikolu 10(2) tar-Regolament dwar is-slots jistabbilixxi l-prinċipju ta’ “slots użati jew slots mitlufa”, li jipprovdi li sabiex trasportatur bl-ajru jkun jista’ jopera s-slots allokati matul il-perijodu sussegwenti, għandu juri li huwa opera dawn is-slots matul mill-inqas 80 % tal-ħin matul il-perijodu ta’ ppjanar tal-ħinijiet li għalih ġew allokati (iktar ’il quddiem ir-“regola 80/20”), ikun irraġonevoli li jkun meħtieġ mill-kompetitur potenzjali ġdid rata ta’ użu li tlaħħaq il‑100 %.
Il-ħames, mill-formola RM jirriżulta li l-impenji finali, fir-rigward tad-drittijiet ta’ anterjorità, kienu simili ħafna, ħlief għal xi “kjarifiki u varjanti lingwistiċi minuri”, għal dawk sottoskritti fil-każ IAG/bmi. Issa, f’dawn l-impenji inkwistjoni f’din l-aħħar kawża, l-“użu konformi mal-offerta” ma kienx kundizzjoni sabiex jinkisbu d-drittijiet ta’ anterjorità. Għaldaqstant, l-espressjoni “b’mod konformi mal-offerta” fl-impenji finali tikkostitwixxi sempliċi “varjant lingwistiku minuri” meta mqabbla mal-impenji inkwistjoni fil-każ IAG/bmi.
Is-sitta, ikun kuntrarju għall-istruttura tad-dispożizzjonijiet inkwistjoni jekk it-termini “użu xieraq” tal-klawżola 1.10 tal-impenji finali jiġu interpretati fid-dawl tal-klawżola 1.9 tal-imsemmija impenji, peress li din tal-aħħar hija intiża li tidentifika l-għan tal-impenn, jiġifieri li jiġi pprovdut servizz bl-ajru kompetittiv fuq ir-rotta, filwaqt li d-drittijiet ta’ anterjorità huma ddefiniti fil-klawżola 1.10.
Fl-aħħar nett, il-Kummissjoni eżaminat, fid-Deċiżjoni kontenzjuża, jekk Delta kinitx għamlet użu abbużiv tas-slots, fis-sens tal-klawżola 1.13 tal-impenji finali, sabiex tiddetermina jekk kellhomx jingħatawlha drittijiet ta’ anterjorità. F’dan ir-rigward, il-Kummissjoni kkunsidrat li l-użu ta’ dawn is-slots, minkejja li ma kinux intużaw b’mod sħiħ, kien konformi mar-regola 80/20. Peress li Delta ma kinitx għamlet użu abbużiv mis-slots, fis-sens tal-klawżola 1.13 tal-impenji finali, il-Kummissjoni minn dan ikkonkludiet li, konformement mar-rakkomandazzjoni bil-miktub tal-mandatarju indipendenti, Delta kienet għamlet użu xieraq tas-slots matul il-perijodu ta’ użu u awtorizzat l-għoti lil din ta’ drittijiet ta’ anterjorità, konformement mal-klawżola 1.10 ta’ dawn l-impenji finali.

Il
‑
proċedura quddiem il
‑
Qorti Ġenerali u s
‑
sentenza appellata
B’rikors ippreżentat fir-Reġistru tal-Qorti Ġenerali fl‑10 ta’ Lulju 2018, American Airlines ippreżentat rikors intiż għall-annullament tad-Deċiżjoni kontenzjuża, billi invokat żewġ motivi. L-ewwel motiv kien ibbażat fuq żbalji ta’ liġi magħmula mill-Kummissjoni fl-interpretazzjoni tat-termini “użu xieraq” fl-impenji finali. Permezz tat-tieni motiv tagħha, American Airlines sostniet li l-Kummissjoni ma ħaditx inkunsiderazzjoni l-elementi rilevanti kollha għall-għoti ta’ drittijiet ta’ anterjorità lil Delta.
Permezz tas-sentenza appellata, il-Qorti Ġenerali ċaħdet ir-rikors ta’ American Airlines fl-intier tiegħu u kkundannat lil din tal-aħħar tħallas, minbarra l-ispejjeż tagħha, dawk sostnuti mill-Kummissjoni.
Fir-rigward tal-ewwel motiv, fir-rigward, fl-ewwel lok, tal-interpretazzjoni letterali tal-kunċett ta’ “użu xieraq”, il-Qorti Ġenerali qieset, fil-punti 103 u 104 tas-sentenza appellata, li l-assimilazzjoni bejn “użu xieraq” u “assenza ta’ użu abbużiv” kienet konċiljabbli mal-formulazzjoni tad-dispożizzjonijiet ikkonċernati. Madankollu, il-Qorti Ġenerali kkonstatat, fil-punti 105 u 106 tas-sentenza appellata, li l-interpretazzjoni mressqa minn American Airlines, li tgħid li l-“użu xieraq” kien intiż għal “użu konformi mal-offerta”, filwaqt li rriżervat lill-Kummissjoni ċertu marġni ta’ diskrezzjoni f’dan ir-rigward, kienet ukoll konċiljabbli ma’ interpretazzjoni letterali tal-kunċett ta’ “użu xieraq”. Il-Qorti Ġenerali għalhekk iddeduċiet, fil-punt 107 tas-sentenza appellata, li interpretazzjoni ta’ dan l-aħħar kunċett fuq il-bażi biss tal-kliem tal-impenji finali ma kinitx konklużiva.
Il-Qorti Ġenerali ppreċiżat, fil-punti 109 sa 125 tas-sentenza appellata, il-prinċipji li kien hemm lok li jiġu applikati għall-finijiet tal-interpretazzjoni tal-kunċett ta’ “użu xieraq” u tal-espressjoni “konformi mal-offerta”, fis-sens tal-impenji finali. Qabel kollox, il-Qorti Ġenerali rrilevat li kellhom jittieħdu inkunsiderazzjoni mhux biss it-termini tal-impenji finali, iżda wkoll il-kuntest tagħhom u l-għanijiet imfittxija mil-leġiżlazzjoni li minnha jifformaw parti. Sussegwentement, hija fakkret li kellhom jittieħdu inkunsiderazzjoni wkoll ir-regoli ta’ interpretazzjoni speċifiċi indikati fl-impenji finali stess, li jirreferu għad-deċiżjoni ta’ awtorizzazzjoni, għall-kuntest ġenerali tad-dritt tal-Unjoni, b’mod partikolari għar-Regolament dwar il-konċentrazzjonijiet u għall-Avviż tal-Kummissjoni dwar ir-rimedji aċċettabbli. Barra minn hekk, skont il-Qorti Ġenerali, l-impenji finali kellhom jiġu interpretati wkoll fid-dawl tal-formola RM dwar l-impenji finali peress li tali formola tinkludi l-informazzjoni u d-dokumenti neċessarji sabiex il-Kummissjoni tkun tista’ teżamina jekk l-impenji ppreżentati mill-partijiet fl-amalgamazzjoni humiex ta’ natura li jagħmlu l-konċentrazzjoni kompatibbli mas-suq intern. Fl-aħħar nett, il-Qorti Ġenerali kkunsidrat li peress li r-Regolament dwar is-slots jagħmel parti mill-“kuntest ġenerali tad-dritt tal-Unjoni”, dan kellu jittieħed inkunsiderazzjoni għall-finijiet tal-interpretazzjoni tal-kunċett ta’ “użu xieraq”.
Fit-tieni lok, fir-rigward tal-interpretazzjoni sistematika tat-termini “użu xieraq” li jinsab fil-klawżola 1.10 tal-impenji finali, il-Qorti Ġenerali qieset, fil-punti 201 sa 249 tas-sentenza appellata, li dan il-kunċett seta’ jinftiehem bħala li jikkorrispondi għal assenza ta’ “użu abbużiv”, fis-sens tal-klawżola 1.13 tal-imsemmija impenji.
F’dan ir-rigward, il-Qorti Ġenerali rrilevat, fil-punt 209 tas-sentenza appellata, li, sa fejn il-partijiet fl-amalgamazzjoni kellhom jintroduċu drittijiet ta’ anterjorità “tat-tip bħal dawk” proposti fil-każ IAG/bmi, konformement mal-mod li bih kienu strutturati dawn l-impenji, id-dispożizzjonijiet dwar l-“użu abbużiv” kienu rilevanti għall-għoti ta’ drittijiet ta’ anterjorità. Barra minn hekk, il-Qorti Ġenerali qieset, fil-punt 220 ta’ din is-sentenza, li ż-żieda tal-kliem “konformi mal-offerta”, mifhuma bħala definizzjoni “
de facto
” tal-anterjorità minn American Airlines, kienet tiddevja testwalment b’mod notevoli mill-mod kif id-dispożizzjonijiet korrispondenti tal-impenji inkwistjoni fil-każ IAG/bmi kienu strutturati. Minn dan il-Qorti Ġenerali ddeduċiet, fil-punti 232 u 233 tas-sentenza appellata, li mill-eżami dwar ir-rilevanza tal-indikazzjonijiet li jinsabu fil-formola RM dwar l-impenji finali jirriżulta li l-kliem “konformi mal-offerta” kien biss “varjant lingwistiku minuri” u li, għaldaqstant, l-approċċ ta’ American Airlines li din il-formulazzjoni kienet tikkostitwixxi kundizzjoni sostanzjali għall-għoti ta’ drittijiet ta’ anterjorità ma setax jiġi aċċettat.
Fit-tielet lok, fir-rigward tal-interpretazzjoni tat-termini “użu xieraq” li jinsabu fil-klawżola 1.10 tal-impenji finali fid-dawl tal-kuntest ta’ din id-dispożizzjoni u tal-għanijiet imfittxija mil-leġiżlazzjoni li tagħmel parti minnha, il-Qorti Ġenerali kkonfermat, fil-punti 250 sa 292 tas-sentenza appellata, l-interpretazzjoni adottata mill-Kummissjoni fid-Deċiżjoni kontenzjuża li l-kunċett ta’ “użu xieraq” kien jikkorrispondi għal “assenza ta’ użu abbużiv”, fis-sens tal-klawżola 1.13 tal-impenji finali.
Minn naħa, il-Qorti Ġenerali qieset, fil-punti 253 sa 278 tas-sentenza appellata, li l-għoti tad-drittijiet ta’ anterjorità kien ifittex l-għan li jagħmlu s-slots iktar attraenti, bil-għan li jinċentivaw lil kompetitur li jieħu dawn is-slots sabiex jagħmel suffiċjentement probabbli l-fatt li dawn l-impenji jiġu effettivament implimentati. B’hekk, il-Qorti Ġenerali ċaħdet it-teżi ta’ American Airlines dwar il-“pressjoni kompetittiva massima”, minħabba li din ma kinitx sostnuta fid-deċiżjoni ta’ awtorizzazzjoni u lanqas fid-dispożizzjonijiet tal-impenji finali u li ma kinitx konċiljabbli man-natura stess tad-drittijiet ta’ anterjorità.
Min-naħa l-oħra, il-Qorti Ġenerali kkunsidrat, fil-punti 279 u 280 tas-sentenza appellata, li r-Regolament dwar is-slots kien jipprovdi kuntest ġenerali sabiex jiġi interpretat il-kunċett ta’ “użu xieraq” bħala li jikkorrispondi għal “assenza ta’ użu abbużiv”. Hija qieset li l-użu, minn Delta, tas-slots tagħha matul il-perijodu ta’ użu kien barra minn hekk konformi mar-rekwiżiti imposti fl-Artikolu 10(2) u (3) ta’ dan ir-regolament.
Il-Qorti Ġenerali kkonkludiet, fil-punt 293 tas-sentenza appellata, li t-termini “użu xieraq” li jinsabu fil-klawżola 1.10 tal-impenji finali kienu ġew korrettament interpretati  mill-Kummissjoni bħala li jfissru “assenza ta’ użu abbużiv”, fis-sens tal-klawżola 1.13 tal-imsemmija impenji.
Fir-rigward tat-tieni motiv tar-rikors, il-Qorti Ġenerali qieset, fil-punt 303 tas-sentenza appellata, li, sa fejn l-evalwazzjoni tad-diversi elementi invokati insostenn ta’ dan il-motiv kienet irrilevanti għall-evalwazzjoni tal-eżistenza ta’ “użu abbużiv” fis-sens tal-klawżola 1.13 tal-impenji finali, l-imsemmi motiv għandu jiġi miċħud.

Il
‑
proċedura quddiem il
‑
Qorti tal
‑
Ġustizzja u t
‑
talbiet tal
‑
partijiet
B’att ippreżentat fir-Reġistru tal-Qorti tal-Ġustizzja fis‑26 ta’ Frar 2021, American Airlines appellat mis-sentenza appellata.
Bl-appell tagħha, American Airlines titlob li l-Qorti tal-Ġustizzja jogħġobha:
–        tissospendi u tannulla s-sentenza appellata;
–        tannulla d-Deċiżjoni kontenzjuża;
–        sussidjarjament, jekk jitqies meħtieġ, tibgħat il-kawża lura quddiem il-Qorti Ġenerali għal kunsiderazzjoni mill-ġdid skont is-sentenza tal-Qorti tal-Ġustizzja, u
–        tikkundanna lill-Kummissjoni għall-ispejjeż ta’ dawn il-proċeduri kif ukoll tal-proċeduri quddiem il-Qorti Ġenerali.
Il-Kummissjoni titlob li l-Qorti tal-Ġustizzja jogħġobha tiċħad l-appell u tikkundanna lil American Airlines għall-ispejjeż.
Delta titlob li l-Qorti tal-Ġustizzja tiċħad l-appell fl-intier tiegħu u tikkundanna lil American Airlines għall-ispejjeż ta’ dawn il-proċeduri kif ukoll tal-proċeduri quddiem il-Qorti Ġenerali.

Fuq l
‑
appell
Insostenn tal-appell tagħha, American Airlines tinvoka aggravju uniku, ibbażat fuq l-iżball ta’ liġi mwettaq mill-Qorti Ġenerali meta kkunsidrat li l-kunċett ta’ “użu xieraq”, fis-sens tal-klawżola 1.10 tal-impenji finali, għandu jiġi interpretat bħala li jfisser “assenza ta’ użu abbużiv”. Barra minn hekk, il-Qorti Ġenerali kkonfermat b’mod żbaljat id-deċiżjoni li tagħti drittijiet ta’ anterjorità lil Delta peress li hija ma użatx is-slots mogħtija.
Dan l-aggravju huwa maqsum fi tliet partijiet. Permezz tal-ewwel parti, American Airlines issostni, essenzjalment, li l-Qorti Ġenerali naqset milli tieħu inkunsiderazzjoni, fl-interpretazzjoni tal-kliem “użu xieraq”, l-għanijiet rispettivament tar-Regolament dwar il-konċentrazzjonijiet, tal-Avviż tal-Kummissjoni dwar ir-rimedji aċċettabbli u tal-impenji konklużi bejn il-partijiet fl-amalgamazzjoni nnifishom. Permezz tat-tieni parti, hija ssostni li l-Qorti Ġenerali għamlet żball meta kkunsidrat li l-kunċett ta’ “użu xieraq” kellu jiġi interpretat li jfisser “assenza ta’ użu abbużiv”. Permezz tat-tielet parti, American tallega li l-Qorti Ġenerali wettqet żball fl-interpretazzjoni tal-formola RM dwar l-impenji finali u tal-klawżola 1.9 ta’ dawn l-impenji, b’mod partikolari, fir-rigward tal-konsegwenzi legali li għandhom jinstiltu mill-kliem “konformi mal-offerta”.

Fuq l
‑
ewwel parti tal
‑
aggravju uniku

L
‑
argumenti tal
‑
partijiet
Permezz tal-ewwel parti tal-aggravju uniku tagħha, American Airlines tikkontesta, essenzjalment, l-interpretazzjoni teleoloġika u kuntestwali mogħtija mill-Qorti Ġenerali, fil-punti 250 sa 292 tas-sentenza appellata, tal-kunċett ta’ “użu xieraq”, fis-sens tal-klawżola 1.10 tal-impenji finali. American Airlines issostni f’dan ir-rigward li l-Qorti Ġenerali ma ħaditx inkunsiderazzjoni, fil-kuntest tal-interpretazzjoni tal-kliem “użu xieraq”, l-ewwel, tal-għanijiet tar-Regolament dwar il-konċentrazzjonijiet u tal-miżuri korrettivi taħt dan ir-regolament, it-tieni, tal-għanijiet speċifiċi tal-impenji finali u, t-tielet, tal-qafas korrettiv komprensiv maħluq minn dawn l-impenji.
Fl-ewwel lok, American Airlines issostni li sabiex jiġi ddeterminat jekk kienx sar “użu xieraq” tas-slots korretti, huwa neċessarju li jiġi evalwat jekk l-użu konkret tas-slots huwiex konċiljabbli mal-għan tal-impenji, kif previst fil-premessa 30 tar-Regolament dwar il-konċentrazzjonijiet u fil-punt 9 tal-Avviż dwar ir-rimedji aċċettabbli, li huwa li “jeliminaw għal kollox” il-problemi ta’ kompetizzjoni. Fil-fehma tagħha, peress li s-sentenza appellata tinjora dawn l-elementi fl-analiżi tagħha, din hija vvizzjata bi żball manifest ta’ interpretazzjoni.
Fit-tieni lok, American Airlines issostni li l-Qorti Ġenerali wettqet żball ta’ liġi fl-interpretazzjoni tagħha tal-kunċett ta’ “użu xieraq” billi ma ħaditx inkunsiderazzjoni l-għan partikolari mfittex mill-impenji finali u billi enfasizzat l-għan tad-drittijiet ta’ anterjorità. F’dan ir-rigward, American Airlines tikkontesta lill-Qorti Ġenerali, qabel kollox, li ma għamlitx riferiment, fil-punt 30 tas-sentenza appellata, għall-elementi essenzjali tal-konklużjonijiet tal-Kummissjoni dwar dawn l-imsemmija impenji, b’mod partikolari, fil-punti 176, 178 sa 181, 186 u 197 sa 199 tad-deċiżjoni kontenzjuża.
Sussegwentement, American Airlines tikkontesta li l-Qorti Ġenerali ma applikatx il-kriterju tal-effikaċja tal-miżura korrettiva fl-interpretazzjoni tal-kunċett ta’ “użu xieraq” filwaqt li Delta ma kinitx użat 470 slot korrettiv. Fil-fatt, kif jirriżulta mill-ġurisprudenza ċċitata fil-punt 120 tas-sentenza appellata, l-impenji għandhom jikkostitwixxu risposta diretta u suffiċjenti ta’ natura li tneħħi b’mod ċar id-dubji serji kollha dwar l-operazzjoni inkwistjoni.
Barra minn hekk, American Airlines issostni li l-Qorti Ġenerali, fil-punti 250 sa 278 tas-sentenza appellata, ħadet inkunsiderazzjoni biss l-għan tad-drittijiet ta’ anterjorità sabiex titjieb l-attraenza intrinsika tas-slots, mingħajr ma ġie kkunsidrat l-għan stess tal-impenji finali, li huwa li jiġi kkumpensat it-telf ta’ kompetizzjoni li jirriżulta mill-abbandun tas-servizz ta’ kuljum ta’ waħda mill-partijiet fl-amalgamazzjoni, billi tiġi ggarantita n-natura suffiċjenti tad-dħul tal-kompetituri fuq ir-rotta LHR‑PHL. Hija tirrileva f’dan ir-rigward li l-kwistjoni dwar jekk l-użu effettiv tas-slots jissodisfax dan l-għan jew le hija element essenzjali ta’ kwalunkwe deċiżjoni li tikkonċerna d-drittijiet ta’ anterjorità.
Fl-aħħar nett, American Airlines issostni li, fil-punti 266 u 267 tas-sentenza appellata, il-Qorti Ġenerali ħawdet l-għan u l-finalità tal-anterjorità mal-kundizzjoni tal-“użu xieraq” sabiex wieħed jibbenefika minn dawn id-drittijiet. Fil-fehma tagħha, peress li l-għan ta’ parti mill-impenji finali dwar is-slots kien li jirriproduċi s-servizz ta’ kuljum ta’ waħda mill-partijiet fl-amalgamazzjoni sabiex jelimina għal kollox il-problema tal-kompetizzjoni, l-użu konkret ta’ dawn is-slots sabiex jintlaħaq dan l-għan ma huwiex biss konċiljabbli bis-sħiħ mad-determinazzjoni ta’ “użu xieraq” u d-deċiżjoni dwar jekk jingħatawx jew le drittijiet ta’ anterjorità, iżda fil-fatt huwa aspett essenzjali ta’ din l-analiżi.
Fit-tielet lok, American Airlines tikkontesta li l-Qorti Ġenerali ma ħaditx inkunsiderazzjoni, fl-interpretazzjoni kuntestwali tal-kunċett ta’ “użu xieraq”, tad-dispożizzjonijiet rilevanti kollha tal-impenji finali li huma neċessarji sabiex twassal għal interpretazzjoni ġuridika korretta ta’ dan il-kunċett. F’dan ir-rigward, hija tirreferi, b’mod partikolari, għall-klawżoli 1.1, 1.10, 1.11, 1.24, 1.26 u 1.27 tal-imsemmija impenji. Dawn id-dispożizzjonijiet, ikkunsidrati flimkien, jifformaw sistema koerenti sabiex jintlaħaq l-għan ewlieni mfittex mill-miżura korrettiva stabbilita, li huwa li “jeliminaw għal kollox” il-problema tal-kompetizzjoni. B’mod partikolari, hija tikkontesta l-analiżi magħmula mill-Qorti Ġenerali, fil-punti 245 sa 248 tas-sentenza appellata, ta’ dawn il-kunsiderazzjonijiet li, fil-fehma tagħha, ġew ippreżentati b’mod inkomplet f’din is-sentenza.
Barra minn hekk, American Airlines issostni li teħid inkunsiderazzjoni mhux komplut tal-kuntest intern rilevanti tal-impenji finali jkollu riperkussjonijiet kbar fuq il-livell tal-operat tas-slots meħtieġ. F’dan ir-rigward, hija ssostni li meta kompetitur jitbiegħed, bħal f’dan il-każ, mill-kundizzjonijiet tal-offerta tiegħu li abbażi tagħhom ingħatawlu slots, il-Kummissjoni għandha, sabiex tiddetermina jekk min jidħol għamilx “użu xieraq” tas-slots korrettivi, teżamina r-raġunijiet li għalihom il-kompetitur ma ħax inkunsiderazzjoni l-offerta tiegħu u tiddetermina jekk dawn id-diskrepanzi humiex iġġustifikati, fid-dawl tal-għan u tal-kontenut tal-impenji, iżda wkoll tal-elementi ta’ analiżi u ta’ evalwazzjoni ekonomiċi rilevanti. Kieku l-Kummissjoni adottat dan l-approċċ, Delta kienet tipprova tevita kwalunkwe differenza inġustifikata meta mqabbla mal-modalitajiet tal-offerta tagħha filwaqt li tosserva l-prinċipju
pacta sunt servanda
, li kien jikkontribwixxi sabiex jiġu solvuti l-problemi ta’ kompetizzjoni li jirriżultaw mill-fużjoni. Hija tirrileva li dawn il-kunsiderazzjonijiet huma kkorroborati mill-punt 54 tar-rapport tal-mandatarju indipendenti, tat‑13 ta’ April 2018, indirizzat lill-Kummissjoni dwar l-għoti ta’ drittijiet ta’ anterjorità lil Delta.
Fl-aħħar nett, American Airlines issostni li l-Qorti Ġenerali wettqet żball manifest ta’ interpretazzjoni, fil-punti 279 sa 292 tas-sentenza appellata, billi kkunsidrat li l-“interpretazzjoni kuntestwali” tal-impenji finali kellha ssir fid-dawl tar-Regolament dwar is-slots.
Il-Kummissjoni tikkontesta dawn l-allegazzjonijiet ta’ American Airlines u ssostni li, fis-sentenza appellata, il-Qorti Ġenerali eżaminat b’mod eżawrjenti kemm l-għanijiet tar-Regolament dwar il-konċentrazzjonijiet u l-miżuri korrettivi meħuda taħt dan ir-regolament kif ukoll l-impenji inkwistjoni.
Min-naħa tagħha, Delta tqajjem l-inammissibbiltà ta’ din il-parti tal-aggravju peress li American Airlines sempliċement tirrepeti l-argumenti diġà mressqa fl-ewwel istanza mingħajr ma twettaq analiżi preċiża tas-sentenza appellata.

Il
‑
kunsiderazzjonijiet tal
‑
Qorti tal
‑
Ġustizzja
Għal dak li jirrigwarda l-ammissibbiltà tal-ewwel parti tal-aggravju uniku kkontestat minn Delta, għandu jitfakkar, b’mod partikolari, li mill-Artikolu 168(1)(d) u mill-Artikolu 169(2) tar-Regoli tal-Proċedura tal-Qorti tal-Ġustizzja jirriżulta b’mod partikolari li appell għandu jindika b’mod preċiż l-elementi kkontestati tad-deċiżjoni li qiegħed jintalab l-annullament tagħha kif ukoll l-argumenti legali li jsostnu b’mod speċifiku din it-talba. Il-Qorti tal-Ġustizzja ddeċidiet diversi drabi, f’dan ir-rigward, li appell huwa inammissibbli sa fejn, mingħajr ma jinkludi argument intiż speċifikament sabiex jidentifika l-iżball ta’ liġi li bih tkun ivvizzjata s-sentenza tal-Qorti Ġenerali, sempliċement jirrepeti l-motivi u l-argumenti li diġà ġew ippreżentati quddiem din il-qorti, inklużi dawk li kienu bbażati fuq fatti espressament miċħuda minnha. Fil-fatt, tali appell jikkostitwixxi, fir-realtà, talba intiża sabiex jinkiseb sempliċi eżami mill-ġdid tar-rikors ippreżentat quddiem il-Qorti Ġenerali, li ma jaqax fil-kompetenza tal-Qorti tal-Ġustizzja fl-appell (sentenza tal‑20 ta’ Jannar 2022, Ir‑Rumanija vs Il‑Kummissjoni, C‑899/19 P, EU:C:2022:41, punt 48).
F’dan il-każ, kif jirriżulta mill-punti 64 sa 72 ta’ din is-sentenza, l-argument insostenn tal-ewwel parti tal-aggravju uniku ta’ American Airlines jirreferi b’mod espliċitu għall-iżball ta’ liġi allegatament imwettaq mill-Qorti Ġenerali fl-interpretazzjoni teleoloġika u kuntestwali tal-kunċett ta’ “użu xieraq” u jagħmel riferiment, f’dan ir-rigward, b’mod ċar u preċiż għall-punti tas-sentenza appellata li hija għandha l-intenzjoni li tikkontesta, jiġifieri l-punti 245 sa 278 tagħha, kif ukoll għall-argumenti legali li jsostnu b’mod speċifiku din il-parti.
Konsegwentement, l-eċċezzjoni ta’ inammissibbiltà ta’ din il-parti mqajma minn Delta, minħabba li American Airlines tillimita ruħha li tirrepeti l-argumenti invokati quddiem il-Qorti Ġenerali, għandha tiġi miċħuda.
Fuq il-mertu, għandu jiġi rrilevat li mill-premessa 30 tar-Regolament dwar il-konċentrazzjonijiet u mill-punti 5 u 9 tal-Avviż tal-Kummissjoni dwar ir-rimedji aċċettabbli jirriżulta li meta operazzjoni ta’ konċentrazzjoni tqajjem problemi ta’ kompetizzjoni, sa fejn din tista’ tfixkel b’mod sinjifikattiv kompetizzjoni effettiva, il-partijiet fl-amalgamazzjoni jistgħu jipproponu miżuri korrettivi meħuda skont ir-Regolament dwar il-konċentrazzjonijiet u msejħa “impenji”, sabiex isolvu l-problemi kkonstatati mill-Kummissjoni. Barra minn hekk, il-premessa 30 tar-Regolament dwar il-konċentrazzjonijiet tippreċiża li l-impenji jistgħu jiġu aċċettati matul l-investigazzjoni preliminari (fażi I) meta l-problema ta’ kompetizzjoni tkun identifikabbli faċilment u tista’ tiġi riżolta faċilment.
B’hekk, l-impenji, minn naħa, għandhom l-għan li jeliminaw għal kollox il-problemi ta’ kompetizzjoni kkonstatati mill-Kummissjoni, b’tali mod li l-operazzjoni ta’ konċentrazzjoni inkwistjoni ma tfixkilx b’mod sinjifikattiv l-eżerċizzju ta’ kompetizzjoni effettiva. Min-naħa l-oħra, b’mod partikolari, l-impenji meħuda matul l-investigazzjoni preliminari, bħalma huwa l-każ tal-impenji finali, għandhom l-għan li jneħħu d-dubji serji kollha dwar jekk il-konċentrazzjoni xxekkilx b’mod sinjifikattiv kompetizzjoni effettiva fi ħdan is-suq intern jew parti sostanzjali minnu.
Fl-ewwel lok, għandu jiġi kkonstatat li, fis-sentenza appellata, il-Qorti Ġenerali eżaminat kif jixraq l-għanijiet tar-Regolament dwar il-konċentrazzjonijiet u tal-miżuri korrettivi meħuda taħt dan ir-regolament.
F’dan ir-rigward, il-Qorti Ġenerali l-ewwel nett irrilevat, fil-punt 110 tas-sentenza appellata, f’dak li jirrigwarda l-interpretazzjoni tad-dispożizzjonijiet tal-impenji finali, li għandhom jittieħdu inkunsiderazzjoni mhux biss il-kliem tagħhom, iżda wkoll il-kuntest tagħhom u l-għanijiet imfittxija mil-leġiżlazzjoni li minnha jifformaw parti. Il-Qorti Ġenerali ppreċiżat, fil-punti 111 u 112 tas-sentenza appellata, li għandhom jittieħdu inkunsiderazzjoni wkoll ir-regoli speċifiċi ta’ interpretazzjoni li jinsabu fit-tielet paragrafu tal-impenji finali li skonthom l-imsemmija impenji għandhom jiġu interpretati fid-dawl tad-deċiżjoni ta’ awtorizzazzjoni, fil-kuntest ġenerali tad-dritt tal-Unjoni, u, b’mod partikolari, fid-dawl tar-Regolament dwar il-konċentrazzjonijiet u b’riferiment għall-Avviż tal-Kummissjoni dwar ir-rimedji aċċettabbli.
Sussegwentement, il-Qorti Ġenerali fakkret, fil-punti 117 u 120 tas-sentenza appellata, li sabiex l-impenji jkunu jistgħu jiġu aċċettati mill-Kummissjoni, dawn għandhom jagħmlu l-operazzjoni nnotifikata kompatibbli mas-suq intern. Ir-rimedji li jirriżultaw minn dawn l-impenji għandhom ikunu suffiċjentement vijabbli u sostenibbli sabiex il-ħolqien jew it-tisħiħ ta’ pożizzjoni dominanti jew l-ostakoli għal kompetizzjoni effettiva, li dawn l-impenji jkollhom bħala għan il-prevenzjoni, ma jkunux jistgħu jseħħu f’futur relattivament qarib. Il-Qorti Ġenerali ppreċiżat li, fir-rigward tal-impenji meħuda matul il-fażi preliminari, dawn huma, fid-dawl tal-portata u tal-kontenut tagħhom, ta’ natura li jippermettu lill-Kummissjoni tadotta deċiżjoni ta’ approvazzjoni mingħajr ma tiftaħ il-fażi tal-investigazzjoni fil-fond, sa fejn l-imsemmija impenji ppermettew lill-Kummissjoni tikkunsidra li dawn kienu jikkostitwixxu risposta diretta u suffiċjenti ta’ natura li tneħħi b’mod ċar id-dubji serji kollha.
Fl-aħħar nett, fil-kuntest tal-interpretazzjoni teleoloġika tal-kunċett ta’ “użu xieraq” li għamlet, il-Qorti Ġenerali fakkret, fil-punt 255 tas-sentenza appellata, li l-partijiet fl-amalgamazzjoni kienu daħlu f’impenji sabiex il-Kummissjoni tkun tista’ tikkonstata li huma jneħħu d-dubji serji tagħha u b’hekk tiddikjara l-amalgamazzjoni kompatibbli mas-suq intern.
Minn dan isegwi li American Airlines ma tistax issostni li l-Qorti Ġenerali ma ħaditx inkunsiderazzjoni, fl-interpretazzjoni tat-termini “użu xieraq” li jinsabu fil-klawżola 1.10 tal-impenji finali, l-għanijiet tar-Regolament dwar il-konċentrazzjonijiet u l-miżuri korrettivi meħuda skont dan ir-regolament. Il-fatt li l-Qorti Ġenerali ma semmietx espressament fis-sentenza appellata l-premessa 30 tar-Regolament dwar il-konċentrazzjonijiet u l-punt 9 tal-Avviż dwar ir-rimedji aċċettabbli ma jfissirx li hija ma ħaditx inkunsiderazzjoni l-għanijiet tal-impenji li joħorġu mir-regolamenti applikabbli. Dan l-argument għandu, għaldaqstant, jiġi miċħud.
Fit-tieni lok, American Airlines issostni li l-Qorti Ġenerali wettqet żball ta’ liġi fl-interpretazzjoni tagħha tal-kunċett ta’ “użu xieraq”, sa fejn hija ma ħaditx inkunsiderazzjoni l-għan partikolari mfittex mill-impenji finali li jikkonsisti f’li jeliminaw għal kollox il-problemi ta’ kompetizzjoni maħluqa mill-amalgamazzjoni.
F’dan ir-rigward, huwa biżżejjed li jiġi kkonstatat li American Airlines titlaq mill-premessa żbaljata li tgħid li l-għan speċifiku tal-impenji finali, stabbilit sabiex l-operazzjoni ta’ konċentrazzjoni inkwistjoni tista’ tkun kompatibbli mas-suq intern, jikkonsisti fir-riproduzzjoni kompleta tas-servizz ta’ kuljum operat preċedentement minn waħda mill-partijiet fl-amalgamazzjoni.
Fil-fatt, kif jirriżulta mill-punt 79 ta’ din is-sentenza, l-għan tal-impenji assunti mill-partijiet fl-amalgamazzjoni, kif previst mir-Regolament dwar il-konċentrazzjonijiet, huwa li jitneħħew id-dubji serji mqajma mill-Kummissjoni dwar il-kompatibbiltà mas-suq intern tal-operazzjoni ta’ konċentrazzjoni inkwistjoni.
Barra minn hekk, l-għoti ta’ drittijiet ta’ anterjorità fil-kuntest tal-imsemmija impenji, hekk kif qies l-Avukat Ġenerali fil-punt 76 tal-konklużjonijiet tiegħu, ma kellux għan proprju iżda kien intiż sabiex jikkontribwixxi għall-għan ġenerali ta’ dawn l-impenji li jiġu solvuti l-problemi ta’ kompetizzjoni fuq ir-rotta LHR‑PHL, billi l-offerta tas-slots inkwistjoni ssir iktar attraenti għall-kumpanniji tal-ajru li kienu mħeġġa jidħlu fuq din ir-rotta b’servizz bl-ajru kompetittiv.
F’dan il-kuntest, għandu jiġi rrilevat li, l-ewwel, kif ikkonstatat il-Qorti Ġenerali fil-punti 266 u 267 tas-sentenza appellata, in-natura stess tad-drittijiet ta’ anterjorità ma hijiex konċiljabbli mal-argument tal-appellanti li jgħid li l-kunċett ta’ “użu xieraq” għandu jiġi interpretat b’mod li tiġi żgurata “pressjoni kompetittiva massima”. Fil-fatt, l-għoti ta’ drittijiet ta’ anterjorità jimplika għall-kompetitur il-possibbiltà li juża s-slots fuq kwalunkwe rotta ta’ ajruporti wara perijodu ta’ użu ta’ sitt staġuni IATA. Madankollu, l-inklużjoni ta’ drittijiet ta’ anterjorità fl-impenji finali ma tistax issegwi l-għan li tinħoloq pressjoni kompetittiva massima fuq ir-rotta LHR‑PHL.
It-tieni, għandu jiġi kkonstatat li l-impenji finali ma jippreċiżawx in-numru partikolari ta’ frekwenzi li l-kompetitur potenzjali kien obbligat jopera. Fil-fatt, minn naħa, il-klawżola 1.1 tal-impenji finali hija limitata tindika n-numru massimu ta’ slots korrettivi rilaxxati, iżda mhux in-numru ta’ frekwenzi li l-kompetitur potenzjali għandu juża. Min-naħa l-oħra, il-klawżola 1.13(b) tal-impenji finali, dwar l-“użu abbużiv”, sempliċement issemmi n-numru ta’ frekwenzi li għandu jiġi operat sabiex l-użu ta’ inqas frekwenzi minn dan li l-kompetitur potenzjali jkun ippropona li jutilizza ma jiġix ikkunsidrat bħala “użu abbużiv”. Barra minn hekk, din il-klawżola tippreċiża li l-użu tas-slots għandu jkun kompatibbli mar-regola 80/20.
Minbarra dan, kif irrileva l-Avukat Ġenerali, essenzjalment, fil-punti 71 u 72 tal-konklużjonijiet tiegħu, l-għan ta’ dawn l-impenji huwa li jiġi riprodott mhux is-servizz ta’ kuljum li kien żgurat mill-partijiet fl-amalgamazzjoni qabel din l-operazzjoni, iżda l-pressjoni kompetittiva eżerċitata minnhom qabel l-imsemmija operazzjoni. Ir-riproduzzjoni ta’ dan is-servizz ta’ kuljum lanqas ma hija prerekwiżit għall-għoti ta’ drittijiet ta’ anterjorità lill-kompetitur jew lill-kompetituri potenzjali. Fil-fatt, it-trasferiment tas-slots lil kompetitur ġdid previst mill-impenji finali huwa intiż sabiex dan il-kompetitur ikun jista’ jużahom taħt l-istess kundizzjonijiet bħal dawk li japplikaw għall-partijiet fl-amalgamazzjoni qabel din l-għaqda.
Barra minn hekk, rekwiżit ta’ użu totali tas-slots ma jkunx koerenti mal-għan speċifiku tal-impenji finali li huwa, kif jirriżulta mill-punt 87 ta’ din is-sentenza, li jippermetti dħul suffiċjenti, fi żmien utli u probabbli ta’ kompetitur potenzjali fuq din ir-rotta.
It-tielet, kif jirriżulta mill-paragrafu 180 tad-deċiżjoni ta’ awtorizzazzjoni, id-disponibbiltà ta’ slots kienet il-barriera prinċipali għad-dħul f’din ir-rotta li għaliha kienu ġew identifikati dubji serji u, konsegwentement, din id-deċiżjoni tikkonstata li l-impenn finali kellu bħala għan li jelimina jew inaqqas b’mod sinjifikattiv din il-barriera għad-dħul f’LHR sabiex ikun jista’ jidħol suffiċjentement, fi żmien utli u probabbli ta’ kompetitur potenzjali fl-imsemmija rotta.
Għaldaqstant, l-argument ta’ American Airlines li l-għan tal-impenji finali huwa li jiġi ggarantit li l-problema tat-telf ta’ kompetizzjoni, li jirriżulta mill-abbandun tas-servizz ta’ kuljum preċedentement użat minn waħda mill-partijiet fl-amalgamazzjoni, tiġi eliminata  “għal kollox” permezz ta’ servizz ġdid ta’ kuljum.
Barra minn hekk, American Airlines ma tistax tikkontesta lill-Qorti Ġenerali talli ħadet inkunsiderazzjoni biss l-għan li għandu jintlaħaq mill-għoti ta’ drittijiet ta’ anterjorità li jikkonsisti fit-tisħiħ tal-attraenza tas-slots korrettivi, billi injorat l-għan iktar wiesa’ tal-impenji finali li huwa li tiżgura l-implimentazzjoni ta’ soluzzjoni effettiva għall-problemi ta’ kompetizzjoni maħluqa mill-konċentrazzjoni nnotifikata.
F’dan ir-rigward, fil-fatt, huwa biżżejjed li jiġi rrilevat li, hekk kif jirriżulta mill-punt 88 ta’ din is-sentenza, l-għoti ta’ drittijiet ta’ anterjorità ma kellux għan speċifiku, iżda kellu l-għan li jikkontribwixxi għall-kisba tal-għan ġenerali tal-impenji finali li jikkonsistu f’li jeliminaw għal kollox il-problemi ta’ kompetizzjoni fuq ir-rotta LHR‑PHL.
Huwa għalhekk mingħajr ma wettqet żball li l-Qorti Ġenerali kkunsidrat, fil-punti 257 sa 261 tas-sentenza appellata, li l-inklużjoni tad-drittijiet ta’ anterjorità fl-impenji finali kienet intiża sabiex tħeġġeġ lil kompetitur jieħu s-slots, sabiex b’hekk jagħmel suffiċjentement probabbli l-fatt li dawn l-impenji jiġu effettivament implimentati fuq ir-rotta LHR‑PHL, billi b’hekk jikkontribwixxi għall-għan komuni tal-imsemmija impenji, jiġifieri r-riżoluzzjoni tal-problemi ta’ kompetizzjoni kkonstatati mill-Kummissjoni. Il-Qorti Ġenerali ma wettqet ebda żball ta’ liġi billi ħadet inkunsiderazzjoni b’mod partikolari l-għan li għandu jintlaħaq mill-għoti tad-drittijiet ta’ anterjorità għall-finijiet tal-interpretazzjoni tal-kunċett ta’ “użu xieraq” imsemmi fil-klawżola 1.10 tal-impenji finali.
Fl-aħħar nett, sa fejn ġie kkonstatat, fil-punti 87 sa 96 ta’ din is-sentenza li l-għan speċifiku tal-impenji finali ma kienx li jiġi ggarantit l-użu massimu tas-slots b’mod li tiġi żgurata “pressjoni kompetittiva massima”, l-argument ta’ American Airlines li l-Qorti Ġenerali ma ħaditx inkunsiderazzjoni, fil-punt 30 tas-sentenza appellata, tal-elementi essenzjali tal-impenji finali li jirriżultaw mid-deċiżjoni ta’ awtorizzazzjoni, ma jistax jintlaqa’.
Fit-tielet lok, American Airlines issostni li l-Qorti Ġenerali żbaljat fl-interpretazzjoni kuntestwali tagħha tal-kunċett ta’ “użu xieraq” peress li llimitat ruħha sabiex teżamina l-klawżola 1.13 tal-impenji finali b’mod iżolat mingħajr ma ħadet inkunsiderazzjoni l-qafas korrettiv komprensiv ta’ dawn l-impenji, b’mod partikolari l-klawżoli 1.1, 1.10, 1.11, 1.24, 1.26 u 1.27  tagħhom.
F’dan ir-rigward, għandu jiġi kkonstatat li minn dawn il-klawżoli jirriżulta espressament li dawn jirrigwardaw modalitajiet ta’ implimentazzjoni tal-impenji finali li ma jistgħux jiddeterminaw jekk il-kompetitur għamilx użu xieraq tas-slots allokati għall-għoti tad-drittijiet ta’ anterjorità. Fil-fatt, in-numru massimu ta’ slots korrettivi rilaxxati (klawżola 1.1), in-numru ta’ frekwenzi li l-kompetitur iddeċieda li jopera (il-klawżola 1.24), il-kriterji ta’ evalwazzjoni tal-offerta tal-kompetitur (klawżoli 1.26 u 1.27) u l-fatt li l-għoti tal-anterjorità huwa suġġett għall-approvazzjoni tal-Kummissjoni rrakkomandata mill-mandatarju indipendenti fi tmiem il-perijodu ta’ użu (klawżola 1.11) ma jipprovdux kriterji rilevanti sabiex jiġi ddeterminat jekk l-użu tal-offerta kienx “xieraq”. Għalhekk, kif irrilevat ġustament il-Qorti Ġenerali fil-punt 248 tas-sentenza appellata, id-dispożizzjonijiet li jirregolaw l-offerta tal-kompetitur il-ġdid u l-evalwazzjoni ta’ din l-offerta huma rilevanti mhux għall-għoti ta’ drittijiet ta’ anterjorità iżda għall-finijiet tal-għoti ta’ slots korrettivi.
Barra minn hekk, kif diġà ssemma fil-punt 90 ta’ din is-sentenza, l-unika dispożizzjoni tal-impenji finali li tikkonċerna effettivament l-użu tas-slots hija l-klawżola 1.13(b) ta’ dawn l-impenji li tiddetermina n-numru ta’ frekwenzi li għandu jiġi operat sabiex numru iżgħar ta’ frekwenzi minn dak li l-kompetitur potenzjali ppropona li juża ma jitqiesx li jikkostitwixxi “użu abbużiv”. Dan l-użu għandu jkun kompatibbli mar-regola 80/20. Għaldaqstant, mill-qari ta’ din il-klawżola jirriżulta li l-kompetitur potenzjali ma kienx obbligat li juża s-slots korrettivi kollha li huwa talab l-użu tagħhom, kif tallega American Airlines.
F’kull każ, l-ebda waħda mill-klawżoli tal-impenji finali msemmija minn American Airlines ma teżiġi li l-kompetitur potenzjali jintrabat li juża t-totalità ta’ slots korrettivi li huwa talab l-użu tagħhom u lanqas li jiġġustifika kwalunkwe differenza fir-rigward tal-offerta tiegħu. Konsegwentement, għandu jiġi miċħud ukoll l-argument ta’ American Airlines li interpretazzjoni iktar kompleta tad-dispożizzjonijiet tal-impenji finali kien ikollha riperkussjonijiet fuq il-livell tal-operat tas-slots meħtieġ.
Fl-aħħar nett, peress li l-klawżola 1.13(b) tal-impenji finali tipprevedi li sabiex jiġi ddeterminat jekk il-kompetitur wettaqx “użu abbużiv” tas-slots allokati, dan l-użu għandu jkun kompatibbli mal-prinċipju ta’ “slots użati jew slots mitlufa”, imsemmi fl-Artikolu 10(2) tar-Regolament dwar is-slots, il-Qorti Ġenerali lanqas ma wettqet żball meta kkunsidrat li l-interpretazzjoni kuntestwali tal-impenji finali kellha ssir fid-dawl tar-Regolament dwar is-slots.
Barra minn hekk, l-interpretazzjoni kuntestwali tal-kunċett ta’ “użu xieraq” fid-dawl tar-Regolament dwar is-slots hija ġġustifikata sa fejn it-tielet paragrafu tal-preambolu tal-impenji finali jippreċiża li dawn għandhom jiġu interpretati, fost l-oħrajn, fil-“kuntest ġenerali tad-dritt tal-Unjoni”. Għaldaqstant, il-Qorti Ġenerali ġustament ikkunsidrat, fil-punt 124 tas-sentenza appellata, li kellu jittieħed inkunsiderazzjoni r-Regolament dwar is-slots, li jifforma parti mill-“kuntest ġenerali tad-dritt tal-Unjoni”.
Fir-rigward tal-argument ta’ American Airlines dwar l-iżbalji mwettqa mill-Qorti Ġenerali fil-punti 279 sa 292 tas-sentenza appellata, peress li dan huwa iktar parti mill-allegazzjonijiet imqajma fil-kuntest tat-tieni parti tal-motiv uniku, dan ser jiġi eżaminat iktar ’il quddiem.
Fid-dawl tal-kunsiderazzjonijiet preċedenti, l-ewwel parti tal-aggravju uniku għandha tiġi miċħuda.

Fuq it
‑
tieni parti tal
‑
aggravju uniku

L
‑
argumenti tal
‑
partijiet
Permezz tat-tieni parti tal-aggravju uniku tagħha, American Airlines essenzjalment issostni li l-Qorti Ġenerali kkunsidrat b’mod ħażin li l-kunċett ta’ “użu xieraq” kellu jiġi interpretat bħala li jfisser “assenza ta’ użu abbużiv”.
F’dan ir-rigward, American Airlines issostni, fl-ewwel lok, li l-applikazzjoni tal-kriterju ta’ “assenza ta’ użu abbużiv” għall-interpretazzjoni tal-kunċett ta’ “użu xieraq” jirriżulta f’livell ta’ użu tas-slots li huwa inkompatibbli mal-għanijiet stess tal-impenji finali stabbiliti mill-partijiet fl-amalgamazzjoni.
B’mod partikolari, American Airlines tikkontesta l-evalwazzjoni tal-Qorti Ġenerali, fil-punt 291 tas-sentenza appellata, li tgħid li l-fatt li r-rata ta’ użu tas-slots minn Delta jvarja minn 76.4 % sa 81 % ma jfissirx li l-għan tal-impenji finali ġie kompromess. Fil-fatt, skont l-appellanti, kull meta ma tkunx intużat slot korrettiva, l-għan tar-Regolament dwar il-konċentrazzjonijiet, li “jeliminaw għal kollox” il-problema ta’ kompetizzjoni, ma jkunx intlaħaq u dan jikkostitwixxi “impediment sinifikanti għal kompetizzjoni effettiva”. Sa fejn Delta ma pprovdietx 470 servizz (b’kollox, tluq u ritorn) fuq ir-rotta LHR‑PHL, l-għan speċifiku stabbilit mill-impenji finali ma kienx intlaħaq sal-punt fejn dawn is-slots ma kinux ġew żgurati minn ebda kumpannija tal-ajru. Għaldaqstant, dan ir-riżultat jikkostitwixxi indizju importanti li l-kunċett ta’ “assenza ta’ użu abbużiv” ma huwiex ekwivalenti għal dak ta’ “użu xieraq”.
Skont l-appellanti, għalkemm il-Kummissjoni għandha setgħa diskrezzjonali wiesgħa sabiex teżamina jekk l-impenji jikkostitwixxux tweġiba suffiċjenti li kapaċi tneħħi kull dubju serju, hija ma tistax timmodifika dawn l-impenji vinkolanti permezz ta’ interpretazzjoni tal-kunċett ta’ “użu xieraq” li ma huwiex kompatibbli mal-għanijiet u l-kundizzjonijiet tagħhom.
Fit-tieni lok, American Airlines issostni li l-Qorti Ġenerali wettqet żbalji oħra fis-sentenza appellata meta kkunsidrat li l-kunċett ta’ “użu xieraq” kellu jinftiehem bħala “assenza ta’ użu abbużiv”.
L-ewwel, hija ssostni li l-Qorti Ġenerali bbażat ruħha b’mod żbaljat, fil-punti 95, 103, 104 u 207 tas-sentenza appellata, fuq it-tifsira ordinarja tal-kliem “użu abbużiv” sabiex tikkunsidra li dan kien konċiljabbli mal-kunċett ta’ “użu xieraq”. American Airlines tqis f’dan ir-rigward li l-Qorti Ġenerali kellha tirrikonoxxi li t-tifsira ordinarja tat-termini “użu abbużiv” kienet tkopri kwalunkwe sitwazzjoni fejn il-wegħdiet magħmula bil-ħsieb li jinkiseb vantaġġ ġuridiku, b’mod partikolari d-drittijiet ta’ anterjorità, ma ġewx irrispettati mingħajr ġustifikazzjoni suffiċjenti, li huwa l-każ f’din il-kawża.
It-tieni, American Airlines issostni li l-Qorti Ġenerali bbażat ruħha b’mod żbaljat, fil-punti 209 u 210 tas-sentenza appellata, fuq il-fatt li d-dispożizzjonijiet dwar “l-użu abbużiv” dehru fit-taqsima dwar “Għoti ta’ drittijiet ta’ anterjorità fuq is-slots” tal-impenji inkwistjoni fil-każ IAG/bmi u li kkunsidrat b’mod żbaljat li dawn it-termini kienu jfissru “użu mhux xieraq”. L-appellanti tirrileva f’dan ir-rigward li, f’din il-kawża, l-impenji finali ma jinkludux l-imsemmi titolu. Barra minn hekk, fil-fehma tagħha, din it-taqsima tal-impenji inkwistjoni fil-każ IAG/bmi li suppost kellha tikkonċerna “drittijiet ta’ anterjorità” tirreferi, fir-realtà, għal aspetti oħra irrilevanti għall-interpretazzjoni tat-terminu “użu xieraq”.
It-tielet, American Airlines issostni li l-Qorti Ġenerali ma analizzatx b’mod koerenti u komplet il-kunsiderazzjoni li l-klawżola 1.13 tal-impenji finali dwar il-kunċett ta’ “użu abbużiv” tipprovdi l-kriterju sabiex jiġi ddeterminat l-“użu xieraq”. Hija tirrileva li l-motivi li għalihom il-Qorti Ġenerali kkunsidrat li din id-dispożizzjoni kienet tipprovdi l-kriterju għad-determinazzjoni tal-portata tal-kunċett ta’ “użu xieraq” jinsabu f’partijiet differenti tas-sentenza appellata u li, għaldaqstant, dan il-proċess jikkostitwixxi indizju tan-nuqqas ta’ din l-analiżi.
Ir-raba’, American Airlines issostni li l-Qorti Ġenerali kkunsidrat b’mod żbaljat, fil-punt 279 tas-sentenza appellata, li r-Regolament dwar is-slots jipprovdi l-“kuntest” sabiex jiġi interpretat il-kunċett ta’ “użu xieraq” bħala li jfisser “assenza ta’ użu abbużiv”. Hija ssostni, qabel kollox, li din il-kunsiderazzjoni ma hijiex konċiljabbli mal-kliem tat-tielet subparagrafu tal-preambolu tal-impenji finali, sa fejn din id-dispożizzjoni ma ssemmix dan ir-regolament fost it-testi li bis-saħħa tagħhom dawn l-impenji għandhom jiġu interpretati, filwaqt li huwa madankollu kkwotat f’partijiet oħra tal-impenji msemmija. Imbagħad, hija ssostni li l-għan tar-Regolament dwar is-slots ma jikkorrispondix mal-għanijiet tal-miżuri korrettivi tar-Regolament dwar il-konċentrazzjonijiet u tal-miżuri korrettivi partikolari adottati f’din il-kawża. Fl-aħħar nett, hija ssostni li l-Qorti Ġenerali ma spjegatx, fil-punt 281 tas-sentenza appellata, għaliex dan ir-regolament għandu jiddefinixxi l-kundizzjonijiet tal-“użu xieraq”, u lanqas kif.
Il-Kummissjoni, sostnuta minn Delta, tikkontesta l-allegazzjonijiet ta’ American Airlines.

Il
‑
kunsiderazzjonijiet tal
‑
Qorti tal
‑
Ġustizzja
Fl-ewwel lok, American Airlines issostni li l-Qorti Ġenerali wettqet żball ta’ liġi meta applikat il-kriterju dwar “assenza ta’ użu abbużiv” għall-interpretazzjoni tal-kunċett ta’ “użu xieraq”. Din l-interpretazzjoni għalhekk twassal sabiex jintuża livell ta’ użu tas-slots li jkun inkompatibbli mal-għanijiet stess tal-impenji finali. F’dan ir-rigward, diġà ġie rrilevat fil-punti 86 sa 94 ta’ din is-sentenza, minn naħa, li l-għan tal-miżuri korrettivi stabbiliti f’dan il-każ huwa li jiffaċilitaw id-dħul ta’ kompetituri fuq ir-rotta LHR‑PHL, u mhux li jirriproduċu kompletament is-servizz ta’ kuljum operat preċedentement minn waħda mill-partijiet fl-amalgamazzjoni. Min-naħa l-oħra, it-test tal-impenji finali ma jistabbilixxix numru ta’ frekwenzi konkreti li għandhom jiġu użati mill-kompetitur potenzjali sabiex tiġi żgurata kompetizzjoni effettiva.
Issa, għandu jiġi kkonstatat li huwa pjuttost l-obbligu ta’ użu tas-slots allokati għall-finijiet tal-għoti tad-drittijiet ta’ anterjorità, difiż minn American Airlines, li, konsegwentement, imur kontra d-dispożizzjonijiet u l-għanijiet tal-impenji finali u li jirriskja li jikkomprometti l-effettività tagħhom.
Fil-fatt, l-ewwel, rekwiżit ta’ użu totali ta’ slots allokati lill-kompetitur, imsemmi fil-punt 89 ta’ din is-sentenza, imur kontra l-leġiżlazzjoni settorjali applikabbli fil-qasam tas-slots, imsemmija fil-klawżola 1.13 tal-impenji finali u li tipprovdi li għandha tiġi osservata r-regola 80/20. B’hekk, l-impożizzjoni fuq il-kompetitur ta’ rata ta’ użu ogħla minn din ir-regola tfisser li Delta hija suġġetta għal kundizzjonijiet ta’ operat iktar stretti minn dawk li għalihom il-partijiet fl-amalgamazzjoni kienu suġġetti qabel din l-operazzjoni u li wara saru applikabbli għal American Airlines.
It-tieni, dan ir-rekwiżit ta’ użu massimu ta’ slots allokati lill-kompetitur jikser il-leġiżlazzjoni applikabbli u l-għan tal-impenji finali li huwa li tiġi ggarantita kompetizzjoni effettiva fuq ir-rotta LHR‑PHL. Fil-fatt, sa fejn il-kompetitur ikun suġġett għal rata ta’ użu ikbar minn dik tal-kompetituri tagħha li huma partijiet fl-amalgamazzjoni, li jibbenefikaw mir-regola 80/20, Delta ma teżerċitax l-attivitajiet tagħha fuq l-istess livell mal-kompetitur prinċipali tagħha, American Airlines.
It-tielet, il-fatt li l-kompetitur jiġi suġġett għal tali rekwiżit ta’ użu ta’ slots imur kontra, kif jirriżulta mill-punt 92 ta’ din is-sentenza, l-għan speċifiku tal-impenji finali li huwa li jiffaċilita d-dħul tal-kompetituri fuq ir-rotta LHR‑PHL billi jagħmel iktar attraenti lil din tal-aħħar minħabba l-għoti ta’ drittijiet ta’ anterjorità. Fil-fatt, l-impożizzjoni ta’ rata ta’ użu ogħla mir-regola 80/20 jista’ jkollha bħala riżultat effett dissważiv, billi tnaqqas, jew saħansitra tannulla, l-effikaċja tal-parti tal-impenji finali dwar is-slots. F’tali ċirkustanzi, l-impenji tal-partijiet fl-amalgamazzjoni ma kinux jippermettu li jitneħħa kull dubju serju dwar il-kompatibbiltà ta’ konċentrazzjoni mas-suq intern, fis-sens tal-paragrafu 179 tad-deċiżjoni ta’ awtorizzazzjoni.
Ir-raba’, l-interpretazzjoni difiża minn American Airlines tippreġudika mhux biss lill-kompetitur, iżda wkoll lit-terzi li jirriproduċu l-attivitajiet tal-partijiet fl-amalgamazzjoni li, kif ġustament irrilevat il-Qorti Ġenerali fil-punti 125 u 275 tas-sentenza appellata, huma ddeterminati fil-parti l-kbira mill-impenji finali. Fil-fatt, sa fejn il-kundizzjonijiet tat-teħid ta’ tali attivitajiet huma ddeterminati mill-impenji, dawn ikollhom effett fuq l-għażliet kummerċjali tagħhom u jistgħu joħolqu fihom aspettattivi leġittimi.
Il-ħames, American Airlines ma tistax issostni utilment li kull darba li ma jkunx intuża slot korrettiv, l-għan li “jeliminaw għal kollox” il-problema ta’ kompetizzjoni ma jkunx intlaħaq u li dan jikkostitwixxi “impediment sinifikanti għal kompetizzjoni effettiva”. Fil-fatt, kif fakkret il-Qorti Ġenerali fil-punt 250 tas-sentenza appellata, huwa importanti li l-kriterji għall-għoti ta’ drittijiet ta’ anterjorità jkunu ċari u verifikabbli u jiżguraw iċ-ċertezza legali tal-kompetitur. F’dan ir-rigward, hija biss l-interpretazzjoni li l-“użu xieraq” jinftiehem bħala li jikkorrispondi għal assenza ta’ “użu abbużiv”, fis-sens tal-klawżola 1.13 tal-impenji finali, li jiżgura ċ-ċertezza legali neċessarja billi jistabbilixxi regola preċiża u ċara, jiġifieri r-regola 80/20, għall-użu tas-slots.
Mill-kunsiderazzjonijiet preċedenti jirriżulta li l-użu tas-slots minn kompetitur li ma huwiex parti fl-amalgamazzjoni, fl-osservanza tal-kundizzjonijiet previsti fil-klawżola 1.13 tal-impenji finali dwar l-“użu abbużiv”, jiggarantixxi, fid-dawl ta’ dawn l-impenji, kompetizzjoni effettiva fis-sens tal-leġiżlazzjoni applikabbli.
F’dak li jikkonċerna l-argument ta’ American Airlines li l-Qorti Ġenerali wettqet żball, fil-punt 291 tas-sentenza appellata, meta kkunsidrat li l-fatt li r-rata ta’ użu tas-slots minn Delta kienet varjat minn 76.4 % sa 81 % ma jistax ifisser li s-suġġett tal-impenji finali ġie kompromess, huwa biżżejjed li jiġi kkonstatat li, permezz ta’ dan l-argument American Airlines, tikkontesta l-evalwazzjonijiet fattwali, fil-punti 285 sa 291 tas-sentenza appellata, dwar il-metodoloġija użata mill-Kummissjoni u adottati mill-Qorti Ġenerali sabiex tikkalkola r-rati ta’ użu minn Delta, mingħajr ma tinvoka kwalunkwe tip ta’ żnaturament tal-fatti jew tal-provi. Fi kwalunkwe każ, kif jirriżulta mill-punt 294 tas-sentenza appellata, tali argument huwa ineffettiv, sa fejn American Airlines ma tikkontestax il-konklużjoni misluta mid-Deċiżjoni kontenzjuża, li tgħid li l-użu tas-slots minn Delta ma jikkostitwixxix “użu abbużiv”, fis-sens tal-klawżola 1.13 tal-impenji finali.
Fit-tieni lok, American Airlines issostni li l-Qorti Ġenerali wettqet żbalji oħra fis-sentenza appellata meta kkunsidrat li l-kunċett ta’ “użu xieraq” kellu jinftiehem bħala “assenza ta’ użu abbużiv”.
F’dan ir-rigward, għandhom jiġu miċħuda, l-ewwel, l-allegazzjonijiet li l-Qorti Ġenerali bbażat ruħha b’mod żbaljat fuq is-sens ordinarju tal-kunċett ta’ “użu abbużiv” sabiex tqis li dan kien kompatibbli mal-kunċett ta’ “użu xieraq”. Minn naħa, il-Qorti Ġenerali kkunsidrat, fil-punt 107 tas-sentenza appellata, li l-unika interpretazzjoni letterali tad-dispożizzjonijiet inkwistjoni ma kinitx konklużiva għall-finijiet tal-interpretazzjoni tal-kunċett ta’ “użu xieraq”. Min-naħa l-oħra, il-Qorti Ġenerali kkonkludiet, fil-punt 249 tas-sentenza appellata, li, skont interpretazzjoni sistematika tad-dispożizzjonijiet inkwistjoni, it-termini ta’ “użu xieraq” li jinsabu fil-klawżola 1.10 tal-impenji finali jistgħu  jinftiehmu bħala l-assenza ta’ “użu abbużiv” fis-sens tal-klawżola 1.13 tal-imsemmija impenji.
It-tieni, l-argument ta’ American Airlines li l-Qorti Ġenerali bbażat ruħha b’mod żbaljat, fil-punti 209 u 210 tas-sentenza appellata, fuq il-fatt li d-dispożizzjonijiet dwar l-“użu abbużiv” kienu jidhru fit-taqsima dwar l-“għoti ta’ drittijiet ta’ anterjorità fuq is-slots” tal-impenji inkwistjoni fil-każ IAG/bmi, għandu jiġi miċħud.
Fil-fatt, minn naħa, kif jirriżulta mill-punt 9 ta’ din is-sentenza, l-impenji inkwistjoni fil-każ IAG/bmi servew bħala mudell għall-impenji finali. Għaldaqstant, il-fatt li dawn tal-aħħar ma jinkludux it-titolu “Għoti ta’ drittijiet ta’ anterjorità fuq is-slots” ma huwiex rilevanti għaliex, kieku l-partijiet fl-amalgamazzjoni riedu jinjoraw dan il-mudell, din id-differenza kellha tiġi identifikata fl-impenji finali, konformement mat-Taqsima 3 tal-formola RM, irriprodotta fil-punt 13 ta’ din is-sentenza. Min-naħa l-oħra, il-fatt li, fit-taqsima “Għoti ta’ drittijiet ta’ anterjorità fuq is-slots” tal-impenji inkwistjoni fil-każ IAG/bmi jinsabu wkoll xi dispożizzjonijiet li ma jikkonċernawx l-għoti ta’ dawn id-drittijiet, lanqas ma jikkontesta l-kunsiderazzjoni, fil-punt 209 tas-sentenza appellata, li dawn l-impenji jikkostitwixxu bażi valida għall-interpretazzjoni tal-impenji finali.
It-tielet, l-argument ta’ American Airlines li l-fatt li l-kriterju sabiex jiġi ddeterminat il-kunċett ta’ “użu xieraq” huwa żviluppat f’partijiet differenti tas-sentenza appellata huwa sinjifikattiv ta’ nuqqas f’din l-analiżi lanqas ma jista’ jintlaqa’. Fil-fatt, tali kunsiderazzjoni ma tistax turi li l-Qorti Ġenerali wettqet żball fl-evalwazzjoni tagħha li l-kunċett ta’ “użu abbużiv” huwa rilevanti sabiex tiġi ddeterminata l-portata tal-kunċett ta’ “użu xieraq”.
Ir-raba’, għandu jiġi miċħud l-argument li l-Qorti Ġenerali kkunsidrat b’mod żbaljat, fil-punt 279 tas-sentenza appellata, li r-Regolament dwar is-slots jipprovdi l-“kuntest” sabiex jiġi interpretat il-kunċett ta’ “użu xieraq” bħala li jfisser “assenza ta’ użu abbużiv” għall-kunsiderazzjonijiet esposti fil-punti 103 u 104 ta’ din is-sentenza.
Fil-fatt, sa fejn id-dispożizzjonijiet tal-Artikolu 10(2) u (3) tar-Regolament dwar is-slots jikkostitwixxu l-kuntest regolamentari ta’ referenza, fil-livell tad-dritt tal-Unjoni, imsemmi wkoll fil-klawżola 1.13 tal-impenji finali, il-Qorti Ġenerali ġustament ħadet inkunsiderazzjoni, fil-punt 283 tas-sentenza appellata, ir-rata ta’ użu prevista minn dan ir-regolament u qieset li Delta setgħet tistenna li teżerċita l-attivitajiet tagħha konformement mal-imsemmi kuntest regolatorju.
Hekk kif irrileva l-Avukat Ġenerali fil-punt 105 tal-konklużjonijiet tiegħu, il-fatt li r-Regolament dwar is-slots ifittex għanijiet differenti mir-Regolament dwar il-konċentrazzjonijiet ma jeskludix li jiġi kkunsidrat fil-kuntest tal-kontroll tal-konċentrazzjonijiet. Fil-fatt, l-applikazzjoni tar-regola 80/20 ma hijiex motivata biss minn kunsiderazzjonijiet marbuta mat-traffiku tal-ajru, iżda hija wkoll meħtieġa sabiex jiġu żgurati kundizzjonijiet ekwi bejn Delta u l-kompetitur ewlieni tagħha fuq ir-rotta LHR‑PHL, jiġifieri American Airlines, hekk kif jirriżulta mill-punt 120 ta’ din is-sentenza.
Minn dan isegwi li American Airlines ma wrietx li l-Qorti Ġenerali wettqet żball meta kkunsidrat li t-termini “użu xieraq” li jinsabu fil-klawżola 1.10 tal-impenji finali kellhom jinftiehmu bħala assenza ta’ “użu abbużiv” tas-slots, fis-sens tal-klawżola 1.13 tal-impenji finali.
Fid-dawl tal-kunsiderazzjonijiet preċedenti, it-tieni parti tal-aggravju uniku għandha tiġi miċħuda.

Fuq it
‑
tielet parti tal
‑
aggravju uniku

L
‑
argumenti tal
‑
partijiet
Permezz tat-tielet parti tal-aggravju uniku tagħha, American Airlines issostni, essenzjalment, li l-Qorti Ġenerali wettqet żball fl-interpretazzjoni tal-klawżola 1.9 tal-impenji finali u, b’mod partikolari, fir-rigward tal-konsegwenzi legali li għandhom jinstiltu mill-kliem “konformi mal-offerta” li jinsabu fiha. Skont l-appellanti, is-sentenza appellata tat b’mod żbaljat importanza predominanti lill-kontenut tal-formola RM dwar l-impenji finali.
Fl-ewwel lok, American Airlines issostni li l-Qorti Ġenerali wettqet żball ta’ liġi meta ma rrikonoxxietx li din il-formola RM kienet dokument preparatorju li ma jistax ibiddel il-portata tal-impenji finali. L-analiżi mwettqa mill-Qorti Ġenerali fis-sentenza appellata tkun inkompatibbli mal-ġurisprudenza tal-Unjoni fejn ix-“xogħol preparatorju” ma huwiex meqjus bħala metodu ta’ interpretazzjoni li jista’ jbiddel il-kontenut jew l-iskop ta’ dispożizzjoni tad-dritt tal-Unjoni. Din in-natura preparatorja tirriżulta b’mod ċar mid-dispożizzjonijiet tar-Regolament ta’ Implimentazzjoni kif ukoll mill-Avviż tal-Kummissjoni dwar ir-rimedji aċċettabbli.
Barra minn hekk, American Airlines issostni li l-Qorti Ġenerali wettqet żball ta’ liġi sa fejn hija bbażat ruħha fuq dokument preparatorju sabiex tinterpreta d-dispożizzjoni inkwistjoni u tikkunsidra li t-termini “konformi mal-offerta” jikkostitwixxu “varjant lingwistiku minuri” irrilevanti fil-kuntest tal-analiżi tal-kunċett ta’ “użu xieraq”.
Fit-tieni lok, American Airlines issostni li l-Qorti Ġenerali wettqet żball ta’ interpretazzjoni tal-formola RM dwar l-impenji finali sa fejn l-espressjoni “konformi mal-offerta” li tinsab fil-klawżola 1.9 tal-impenji finali toriġina minn mudell rilevanti ta’ impenji fuq is-slots tal-ajruport tal-Kummissjoni u għalhekk għandha jkollha effetti legali.
Fit-tielet lok, American Airlines issostni li l-interpretazzjoni tal-Qorti Ġenerali tal-klawżola 1.9 tal-impenji finali hija żbaljata. F’dan ir-rigward, hija ssostni li meta l-espressjoni “konformi mal-offerta” u l-klawżola 1.9 tal-impenji finali, moqrija flimkien mal-klawżola 1.10 tagħha, jiġu interpretati b’mod korrett, l-offerta ta’ kompetitur għandha titqies bħala l-punt tat-tluq għall-analiżi tal-“użu xieraq” u tad-deċiżjoni jekk jingħatawx jew le drittijiet ta’ anterjorità. Fil-fehma tagħha, tali interpretazzjoni hija konformi mal-prinċipju
pacta sunt servanda
u konċiljabbli mal-għanijiet kif ukoll mal-kuntest korrettiv komprensiv tal-impenji finali.
Il-Kummissjoni, sostnuta minn Delta, tikkontesta l-argumenti tal-appellanti. Barra minn hekk, il-Kummissjoni ssostni li l-argument dwar in-natura preparatorja tal-formola RM dwar l-impenji finali għandu jiġi miċħud bħala inammissibbli peress li dan l-argument ma tqajjimx fl-ewwel istanza.

Il
‑
kunsiderazzjonijiet tal
‑
Qorti tal
‑
Ġustizzja
Fl-ewwel lok, għandu jitfakkar li, bis-saħħa tal-Artikolu 256 TFUE u tal-Artikolu 58 tal-Istatut tal-Qorti tal-Ġustizzja tal-Unjoni Ewropea, l-appell huwa limitat għal punti ta’ liġi sa fejn l-aggravji għandhom ikunu bbażati fuq argumenti ppreżentati fil-proċedura quddiem il-Qorti Ġenerali. Il-kompetenza tal-Qorti tal-Ġustizzja, fil-kuntest tal-appell, hija għalhekk limitata għall-evalwazzjoni tas-soluzzjoni legali li tkun ingħatat lill-motivi u lill-argumenti li jkunu ġew diskussi quddiem il-qorti tal-ewwel istanza (sentenza tal‑21 ta’ Diċembru 2021, Algebris (UK) u Anchorage Capital Group vs SRB, C‑934/19 P, EU:C:2021:1042, punt 43 kif ukoll il-ġurisprudenza ċċitata).
Għalhekk, l-appellant jista’ jippreżenta appell billi jinvoka quddiem il-Qorti tal-Ġustizzja aggravji li jirriżultaw mis-sentenza appellata nnifisha u li jkunu intiżi li jikkritikaw, fid-dritt, il-fondatezza tagħha (ara, f’dan is-sens, is-sentenza tal‑25 ta’ Jannar 2022, Il‑Kummissjoni vs European Food
et
, C‑362/19 P, EU:C:2022:50, punt 77).
Il-Kummissjoni teċċepixxi l-inammissibbiltà tal-argument imqajjem minn American Airlines insostenn ta’ din il-parti peress li din ma ġietx ippreżentata quddiem il-Qorti Ġenerali.
Issa, huwa biżżejjed li jiġi kkonstatat li, permezz ta’ din il-parti tal-aggravju uniku tal-appell tagħha, American Airlines tikkontesta l-motivi tas-sentenza appellata li jipprovdu li l-informazzjoni li tirriżulta mill-formola RM tindika li l-espressjoni “konformi mal-offerta” ma hijiex rilevanti għall-interpretazzjoni tal-kunċett ta’ “użu xieraq” imsemmi fil-klawżola 1.10 tal-impenji finali. Minn dan isegwi li l-argument ta’ American Airlines huwa ammissibbli.
Madankollu, fuq il-mertu, dan l-argument ma jistax jintlaqa’.
Fil-fatt, fl-ewwel lok, fir-rigward tal-argument ta’ American Airlines li jgħid li l-interpretazzjoni tal-Qorti Ġenerali hija żbaljata minħabba li din ibbażat l-analiżi tagħha fuq dokument preparatorju, filwaqt li, skont il-ġurisprudenza tal-Qorti tal-Ġustizzja, ix-xogħlijiet preparatorji ma jikkostitwixxux għodda ta’ interpretazzjoni, għandu jiġi rrilevat qabel kollox li, kif il-Qorti Ġenerali kkunsidrat ġustament fil-punti 122 u 123 tas-sentenza appellata, l-eżistenza tal-formola RM tirriżulta mir-Regolament dwar il-konċentrazzjonijiet u li, sa fejn it-tielet paragrafu tal-preambolu tal-impenji finali jipprovdi li t-termini ta’ dawn l-impenji għandhom jiġu interpretati fir-rigward ta’ dan ir-regolament, il-formola RM relatata mal-impenji finali tista’ tiġi kkunsidrata mill-Qorti Ġenerali fl-analiżi tagħha.
Sussegwentement, l-Artikolu 20(1a) tar-Regolament ta’ implimentazzjoni, imsemmi wkoll fit-tielet paragrafu tal-preambolu tal-impenji finali għall-finijiet tal-interpretazzjoni tagħhom, jipprovdi li l-impriżi huma obbligati jippreċiżaw fil-formola RM l-informazzjoni u d-dokumenti li huma għandhom jipprovdu meta jipproponu impenji. Barra minn hekk, l-Anness IV ta’ dan ir-regolament jgħid li l-informazzjoni fil-formola RM hija meħtieġa sabiex tippermetti lill-Kummissjoni teżamina jekk l-impenji ppreżentati humiex tali li jagħmlu l-konċentrazzjoni kompatibbli mas-suq intern billi jipprevjenu l-ħolqien ta’ impediment sinjifikattiv għal kompetizzjoni effettiva.
Minbarra dan, il-punt 7 tal-Avviż tal-Kummissjoni dwar ir-rimedji aċċettabbli jirreferi wkoll għall-formola RM u jippreċiża li huma l-partijiet f’konċentrazzjoni, li huma l-uniċi li għandhom fil-pussess tagħhom l-informazzjoni rilevanti kollha, b’mod partikolari fir-rigward tal-fattibbiltà tal-impenji ppreżentati kif ukoll il-vijabbiltà u l-kompetittività tal-assi li huma jipproponu ċ-ċessjoni tagħhom, li għandhom jipprovdu l-informazzjoni kollha neċessarja sabiex il-Kummissjoni tkun tista’ tevalwa l-miżuri korrettivi ppreżentati.
Madankollu, mid-dispożizzjonijiet preċedenti jirriżulta li l-formola RM ma hijiex dokument purament preparatorju, kif tallega American Airlines, iżda dokument addizzjonali għall-impenji li jiġbor l-informazzjoni rilevanti intiża sabiex turi li l-miżuri korrettivi meħuda f’dawn l-impenji huma ta’ natura li jagħmlu l-operazzjoni ta’ konċentrazzjoni inkwistjoni kompatibbli mas-suq intern. Għalhekk, dan id-dokument għandu l-għan li jiffaċilita l-eżami mill-Kummissjoni tal-imsemmija impenji bil-għan li tiġi awtorizzata, jekk ikun il-każ, il-konċentrazzjoni inkwistjoni. Għalhekk, kif irrilevat ġustament il-Qorti Ġenerali fil-punt 133 tas-sentenza appellata, dan id-dokument għandu importanza kbira sabiex jippermetti lill-Kummissjoni tevalwa l-kontenut, l-għan, il-vijabbiltà u l-effikaċja tal-impenji proposti.
Fl-aħħar nett, għandu jiġi kkonstatat li, kif jirriżulta mill-punti 250 sa 292 tas-sentenza appellata, l-analiżi tal-formola RM dwar l-impenji finali tikkostitwixxi biss wieħed mill-elementi li l-Qorti Ġenerali ħadet inkunsiderazzjoni fil-kuntest tal-interpretazzjoni tagħha tad-dispożizzjonijiet inkwistjoni. Fil-fatt, il-Qorti Ġenerali ddeċidiet, fil-punt 292 tas-sentenza appellata, li l-kunċett ta’ “użu xieraq” seta’ jiġi interpretat bħala assenza ta’ “użu abbużiv”, fis-sens tal-klawżola 1.13 tal-impenji finali, skont l-għan tad-dispożizzjonijiet inkwistjoni u l-kuntest tagħhom, u mhux biss fid-dawl ta’ din il-formola RM, kif tallega American Airlines. Għaldaqstant, billi pproċediet b’dan il-mod, il-Qorti Ġenerali ma tistax tiġi kkritikata li bidlet il-kontenut jew l-għan ta’ dispożizzjoni tad-dritt tal-Unjoni, fis-sens tal-ġurisprudenza invokata minn American Airlines.
Fid-dawl tal-kunsiderazzjonijiet preċedenti, il-Qorti Ġenerali ma wettqitx żball ta’ liġi meta ddeċidiet, fil-punt 123 tas-sentenza appellata, li t-termini tal-impenji finali kellhom jiġu interpretati fid-dawl tal-formola RM dwar dawn l-impenji.
Fit-tieni lok, fir-rigward tal-argument ta’ American Airlines li l-Qorti Ġenerali wettqet żball meta ma ħaditx inkunsiderazzjoni l-espressjoni “konformi mal-offerta”, kif prevista fil-klawżola 1.9 tal-impenji finali, fl-interpretazzjoni tad-dispożizzjoni inkwistjoni, din lanqas ma tista’ tintlaqa’.
Fil-fatt, il-Kummissjoni espressament ħtieġet, hekk kif jirriżulta mill-punt 9 ta’ din is-sentenza, li l-impenji proposti mill-partijiet fl-amalgamazzjoni jkun fihom drittijiet ta’ anterjorità “tat-tip bħal dawk” proposti fil-każ  IAG/bmi sabiex l-operazzjoni ta’ konċentrazzjoni tiġi ddikjarata kompatibbli mas-suq intern. F’dan il-kuntest, it-Taqsima 3 tal-formola RM ippreżentata mill-partijiet fl-amalgamazzjoni lill-Kummissjoni indikat espliċitament li l-impenji finali kienu bbażati fuq dawk inkwistjoni fil-każ  IAG/bmi u li l-punti li fuqhom il-partijiet jiddevjaw minn dawn l-impenji jiġu indikati fil-formola RM dwar l-impenji finali. Barra minn hekk, il-partijiet fl-amalgamazzjoni ppreċiżaw li dawn il-punti ma kinux jinkludu “varjanti lingwistiċi minuri” jew kjarifiki meħtieġa miċ-ċirkustanzi partikolari. F’dak li jirrigwarda d-dispożizzjonijiet dwar id-drittijiet ta’ anterjorità, ebda differenza mill-impenji aċċettati fil-każ IAG/bmi ma ġew identifikati fil-formola RM dwar l-impenji finali, kif jirriżulta mill-punt 14 ta’ din is-sentenza.
Konsegwentement, peress li l-espressjoni “konformi mal-offerta” ma kinitx inkluża fl-impenji inkwistjoni fil-każ IAG/bmi u peress li din id-differenza ma ġietx indikata fil-formola RM dwar l-impenji finali, il-Qorti Ġenerali ma wettqitx żball ta’ liġi meta kkunsidrat, fil-punt 139 tas-sentenza appellata, li din l-espressjoni kienet tikkostitwixxi “varjant lingwistiku minuri” tal-impenji finali. Barra minn hekk, kif jirriżulta mit-Taqsima 3 tal-formola RM dwar l-impenji finali, il-Qorti Ġenerali ġustament ikkunsidrat, fil-punti 143 u 144 tas-sentenza appellata, li kien l-obbligu ta’ American Airlines li tindika f’din il-formola kull emenda sostanzjali meta mqabbla mal-formulazzjoni tal-impenji inkwistjoni fil-każ IAG/bmi, li serviet bħala mudell f’din il-kawża.
Barra minn hekk, fir-rigward tal-allegazzjonijiet ta’ American Airlines dwar l-użu ta’ mudelli differenti mill-impenji inkwistjoni fil-każ IAG/bmi fid-dawl tar-redazzjoni tal-impenji finali, għandu jiġi rrilevat li, għall-għoti tad-drittijiet ta’ anterjorità, il-formola RM dwar dawn l-impenji tirreferi biss għall-mudell li jikkorrispondi għall-impenji inkwistjoni fil-każ IAG/bmi. L-eżempji ta’ impenji li tirreferi għalihom l-appellanti, b’mod partikolari dawk inkwistjoni fil-Każ COMP/AT.39595 – A++, ma jsemmux drittijiet ta’ anterjorità, kif ġie ġustament irrilevat mill-Qorti Ġenerali fil-punt 165 tas-sentenza appellata. Għaldaqstant, l-argument ta’ American Airlines li l-espressjoni “konformi mal-offerta” kellha tittieħed inkunsiderazzjoni għall-interpretazzjoni tal-kunċett ta’ “użu xieraq”, sa fejn din l-espressjoni kienet użata f’mudelli oħra ta’ impenji, għandha tiġi miċħuda.
Fit-tielet lok, American Airlines issostni li l-interpretazzjoni korretta tal-kunċett ta’ “użu xieraq” tista’ tinftiehem biss bħala li tikkorrispondi għall-espressjoni “konformi mal-offerta”, li tinsab fil-klawżola 1.9 tal-impenji finali, moqrija flimkien mal-klawżola 1.10 tagħhom, sa fejn l-offerta ta’ kompetitur titqies bħala l-punt tat-tluq tal-analiżi tal-“użu xieraq” u tad-deċiżjoni li jingħataw jew le drittijiet ta’ anterjorità. Din l-interpretazzjoni hija konformi mal-prinċipju
pacta sunt servanda
u konċiljabbli mal-għanijiet kif ukoll mal-qafas korrettiv komprensiv tal-impenji finali.
Dan l-argument għandu jiġi miċħud għall-kunsiderazzjonijiet esposti fil-punti 101 u 102 ta’ din is-sentenza.
Barra minn hekk, għandu jitfakkar, kif qalet Delta, li l-fatt li l-kliem “konformi mal-offerta” kien diġà fil-proposta inizjali tal-impenji ppreżentati mill-partijiet fl-amalgamazzjoni, li ma pprovdietx drittijiet ta’ anterjorità, juri li din il-klawżola kellha għan differenti minn dak immirat fid-determinazzjoni tal-kundizzjonijiet għall-għoti ta’ drittijiet ta’ anterjorità.
Minn dan isegwi li l-Qorti Ġenerali ġustament iddeċidiet li, fid-dawl tal-formola RM dwar l-impenji finali, it-tifsira tal-espressjoni “konformi mal-offerta”, imsemmija fil-klawżola 1.9 tal-impenji finali, kienet taqa’ taħt “varjant lingwistiku minuri”.
Fid-dawl tal-kunsiderazzjonijiet preċedenti, it-tielet parti tal-aggravju uniku għandha tiġi miċħuda kif ukoll l-appell fl-intier tiegħu.

Fuq l
‑
ispejjeż
Bis-saħħa tal-Artikolu 184(2) tar-Regoli tal-Proċedura tal-Qorti tal-Ġustizzja, meta appell ma jkunx fondat, il-Qorti tal-Ġustizzja tiddeċiedi dwar l-ispejjeż.
Bis-saħħa tal-Artikolu 138(1) ta’ dawn ir-Regoli, applikabbli għall-proċedura ta’ appell konformement mal-Artikolu 184(1) tagħhom, il-parti li titlef għandha tbati l-ispejjeż jekk dawn ikunu ntalbu.
Peress li American Airlines tilfet fir-rigward tal-aggravji uniku tagħha u peress li l-Kummissjoni kif ukoll Delta talbu li hija tiġi kkundannata għall-ispejjeż, American Airlines għandha tbati, minbarra l-ispejjeż tagħha, dawk sostnuti mill-Kummissjoni kif ukoll minn Delta.
Barra minn hekk, għandu jiġi rrilevat li Delta talbet li American Airlines tiġi kkundannata tħallas l-ispejjeż sostnuti minn Delta kemm fil-kuntest ta’ dawn il-proċeduri kif ukoll ta’ dawk quddiem il-Qorti Ġenerali.
F’dan ir-rigward, għandu jiġi ppreċiżat li peress li Delta ma ressqet ebda talba dwar l-ispejjeż fl-ewwel istanza, il-Qorti Ġenerali kkundannata, fis-sentenza appellata, għall-ispejjeż tagħha konformement mal-Artikolu 134(1) u mal-Artikolu 138(3) tar-Regoli tal-Proċedura tal-Qorti Ġenerali.
F’dawn iċ-ċirkustanzi, it-talba ta’ Delta intiża sabiex American Airlines tiġi kkundannata għall-ispejjeż sostnuti minn Delta fil-kuntest tal-proċedura quddiem il-Qorti Ġenerali għandha tiġi miċħuda.
Għal dawn il-motivi, Il-Qorti tal-Ġustizzja (It‑Tielet Awla) taqta’ u tiddeċiedi:
1)
L-appell huwa miċħud.
2)
American Airlines Inc. hija kkundannata, minbarra għall-ispejjeż tagħha stess, għal dawk sostnuti mill-Kummissjoni Ewropea u minn Delta Air Lines Inc. fil-kuntest ta’ dawn il-proċeduri.
Firem
*
Lingwa tal-kawża: l-Ingliż.